title: "Фестываль стаў прыкметнай з’явай культуры не толькі ў БДУ, але і ў краіне". Чым будзе здзіўляць “Тэатральны куфар” у гэтым годзе? [+відэа]

maintext:
"Тэатральны куфар" падводзіць вынікі сваёй працы за 15 гадоў. За ўвесь гэты час ён сабраў больш за 2500 удзельнікаў з 200 тэатраў 65 краін. У гэты раз арганізатары – упраўленне па справах культуры БДУ – вырашылі ўдосталь пайграцца з парадоксамі. Па іх рашэнні менавіта такая канцэптуальная абалонка абрана для сёлетняга сезона. Пад нязменным дэвізам "Традыцыі. Пошук. Эксперымент" на сцэне міжнароднага фэсту студэнцкіх і моладзевых тэатраў ажывуць гісторыі з класікі і сучаснасці.
Праграма фэсту ўключае 22 пастаноўкі, якія пакажуць з 20 па 27 верасня. Глядач знойдзе спектакль даспадобы, можна будзе ўбачыць дзеянні па творах У. Караткевіча, Я. Замяціна, У. Шэкспіра, Л. Разумоўскай, С. Алексіевіч, С. Бекета, Ф. Кафкі, А. Чэхава і іншых аўтараў. Тэатральныя пляцоўкі будуць размяшчацца ў ліцэі і на філалагічным факультэце БДУ, а таксама ў Нацыянальным цэнтры мастацкай творчасці дзяцей і моладзі.
"Тэатральны куфар" – транснацыянальная платформа, якая аб'ядноўвае таленавітую і актыўную моладзь. У фестывальнай праграме заяўлены дзіцячыя, студэнцкія і моладзевыя тэатры, сярод якіх ёсць і аматарскія, і прафесійныя калектывы. У гэтым сезоне БДУ прымае больш за 250 артыстаў з 12 краін: Беларусі, Вялікабрытаніі, Грузіі, Ізраіля, Ірана, Латвіі, Літвы, Польшчы, Расіі, Сербіі, Узбекістана, Харватыі.
Асаблівасцю сёлетняга "Куфра" стала наяўнасць у афішы 6 дзіцячых пастановак. На сцэну выйдуць дзеці ва ўзросце 6–16 гадоў, якія прадставяць дзіцячыя тэатры з Беларусі, Расіі, Латвіі і Вялікабрытаніі.
Удзельнікаў згуртуе традыцыйны праект фэсту "Куфар-in-Motion". Маладыя артысты на працягу тыдня створаць арыгінальнае дзейства па матывах паэмы "Каін" Д. Г. Байрана. Гэты працэс пройдзе пад кіраўніцтвам заслужанага дзеяча мастацтваў Туркменістана, рэжысёра Аўлякулі Хаджакулі. Убачыць вынік сумеснай творчасці можна на цырымоніі закрыцця 27 верасня.
На адкрыцці фэсту 17 верасня прарэктар па выхаваўчай рабоце і сацыяльных пытаннях БДУ Іван Янушэвіч адзначыў, што фэст стаў прыкметнай з'явай культуры не толькі ў БДУ, але і ў краіне. Разам з тым выхаваўчыя моманты ў пастаноўках "Тэатральнага куфра" прымусяць задумацца, насычаная праграма напоўніць гледача натхненнем.
Як падкрэсліў начальнік упраўлення па справах культуры Вадзім Макарэвіч, "Тэатральны куфар" дапамагае раскрывацца маладым талентам. Па яго словах, праз магчымасці тэатральнай сцэны можна таксама павялічыць пазнавальнасць краіны.
– Мы адданыя нашаму дэвізу "Традыцыі. Пошук. Эксперымент" вось ужо 15 гадоў. Зыходзячы з гэтых важных слоў, мы плануем праграму фэсту, а тэатральныя калектывы ад іх адштурхоўваюцца пры вызначэнні таго, што яны хочуць паказаць гледачу: хтосьці грунтуецца на традыцыях, хтосьці імкнецца да эксперыменту. Лічу, што сёння тэатр арыентуецца больш на эксперымент і пошук новых формаў падачы. Напрыклад, Шэкспір і Чэхаў часта сустракаюцца ў нашай праграме, аднак кожны раз гэта новыя падыходы да вядомых твораў, – падзялілася сваім меркаваннем дырэктар фэсту "Тэатральны куфар, БДУ" Кацярына Саладуха.
Галоўныя прызы "Тэатральнага куфра", які праводзіцца пад эгідай Міжнароднай асацыяцыі ўніверсітэцкіх тэатраў, атрымаюць каманды па выніках галасавання гледачоў па 5-бальнай шкале, таксама сваю ацэнку выкажуць удзельнікі прафесійнага журы.
У дзень адкрыцця "Куфра" арганізатары правялі круглы стол: "Студэнцкія і моладзевыя тэатры сёння: праблемы і перспектывы", дзе абмеркавалі тэму студэнцкага тэатральнага руху. Прысутныя прыйшлі да высновы, што "Тэатральны куфар" дае зразумець, што хвалюе маладое пакаленне ў наш час.
Таксама было адзначана тое, што сёння тэатральны рух краіны досыць разрознены: ёсць дзіцячыя, моладзевыя, студэнцкія, аматарскія, прафесійныя калектывы, і прыемна, што менавіта "Тэатральны куфар" аб'ядноўвае гэтых таленавітых людзей на адной пляцоўцы, тым самым даючы магчымасць самавыяўлення, зносінаў з калегамі з іншых труп.
Абмеркавалі і той момант, што часам са сцен студэнцкіх тэатраў маладыя людзі сыходзяць у акцёрскую прафесію. У прыватнасці, некалькі акцёраў са студэнцкага драматычнага тэатра БДУ "На балконе" пайшлі вучыцца ў тэатральныя ВНУ Беларусі і Расіі. Рэжысёр фэсту і тэатра БДУ "На балконе" Дзмітрый Цішко распавёў, што на сёння студэнцкія тэатры карыстаюцца папулярнасцю. Напрыклад, у тэатр "На балконе" на праслухоўванне прыйшло каля 140 чалавек, з іх адабралі толькі 8 студэнтаў. Дзмітрый лічыць, што, магчыма, варта было б весці на некаторых факультэтах спецкурсы па акцёрскім майстэрстве, асабліва гэта спатрэбілася б на тых спецыяльнасцях, дзе важна мець камунікатыўныя навыкі.
Алена ЛЯЎШЭНЯ
Фота Васіля Кузьмічкіна
Яшчэ больш фота у лічбавым фотаархіве БДУ
Відэа:


title: Якія ідэі рэалізуе праект FABLAB для падтрымкі моладзевага прадпрымальніцтва? [+відэа]

maintext:
Ствараць сеткавую інфраструктуру для падтрымкі інавацыйнага прадпрымальніцтва моладзі на платформах вытворчых лабараторый – на гэта накіравана праца праекта FABLAB. Майстэрня дае ўсім ахвотнікам магчымасць індывідуальнага самастойнага вырабу неабходных ім прадуктаў ці дэталяў.
Як функцыянуе праграма і якія ідэі рэалізуе?
Карані праекта
Сёлета ў ліпені на базе кафедры тэарэтычнай і прыкладной механікі і НДЛ «Прыкладная механіка» механіка-матэматычнага факультэта БДУ сумесна з аддзелам міжнародных праграм і праектаў УМС была адкрыта вытворчая лабараторыя FABLAB.
– Праект FABLAB мае вытокі ў стартап-цэнтры па развіцці і прасоўванні інавацый студэнтаў SUCSID, праграме TEMPUS. Ён рэалізоўваўся кансорцыумам партнёраў з краін ЕС і СНД, – тлумачыць менеджар праекта FABLAB Васіліна РАМАНЕНКАВА, спецыяліст аддзела міжнародных праграм і праектаў. – Пазней амаль тым жа кансорцыумам быў створаны праект FABLAB у якасці лагічнага працягу атрыманага досведу, перанесенага на новы напрамак.
FABLAB накіраваны на распрацоўку асяроддзя, якое будзе стымуляваць інжынерную творчасць і прадпрымальніцкую дзейнасць, таксама ён паспрыяе працаўладкаванню моладзі з дапамогай сеткавай інфраструктуры ўзаемадзеяння ўніверсітэтаў, бізнесу і прамысловасці на платформах вытворчых лабараторый. Працягласць праекта – 3 гады.
– FABLAB была адкрыта Нілам Гершэнфельдам амаль 20 гадоў назад у цэнтры бітаў і атамаў Масачусецкага тэхналагічнага інстытута (ЗША). Універсітэцкі праект, які першапачаткова прадугледжваў навучанне працы невялікай групы студэнтаў на наяўным у цэнтры вытворчым абсталяванні, ператварыўся ў глабальную сетку лабараторый, якія падзяляюць агульныя прынцыпы, выкарыстоўваюць падобнае абсталяванне і тэхналогіі, абменьваюцца ідэямі і рэсурсамі, – распавёў кіраўнік працоўнай групы праекта FABLAB Сяргей ХВЯСЕНЯ, загадчык НДЛ «Прыкладная механіка» кафедры тэарэтычнай і прыкладной механікі.
– Праект FABLAB атрымаў адабрэнне Еўрапейскай камісіі ў кастрычніку 2015 года, – працягвае Васіліна Раманенкава. – А пасля праходжання працэдуры рэгістрацыі ў Міністэрстве эканомікі з мая 2016 года пачаліся мерапрыемствы па рэалізацыі праекта ў Беларусі.
Абсталяванне лабараторыі
Па словах кіраўніка праекта, у лабараторыі можна стварыць для сябе адзін унікальны прадмет, а таксама выпусціць дробную партыю чаго-небудзь дзякуючы сучаснаму абсталяванню, якое ёсць у лабараторыі. Гэта тры 3D-прынтары, 3D-сканеры, лазерны гравёр і шэраг дадатковых прыкладных інструментаў з праграмным забеспячэннем для шліфавання, зборкі і іншых аперацый.
Прынтары дазваляюць ствараць суцэльныя трохмерныя аб’екты рознай геаметрычнай формы на аснове лічбавай мадэлі. 3D-сканаванне ажыццяўляе аўтаматычны збор і аналіз дадзеных патрэбнага аб’екта, яго формы, колеру і іншых характарыстык з наступным пераўтварэннем у лічбавую трохмерную мадэль. Лазерны гравёр апрацоўвае гатовыя мадэлі і матэрыялы, наносіць выявы на паверхню і паляпшае канструкцыі аб’ектаў.
Дарэчы, на ММФ ужо вядуцца буйныя фундаментальныя і прыкладныя навуковыя працы па геамеханіцы, механіцы машын і механізмаў, трыбафатыцы, біямеханіцы, якія патрабуюць выкарыстання 3D-прынтавання.
– Пакуль у БДУ ў працы FABLAB задзейнічана каля 10 студэнтаў, магістрантаў, аспірантаў і выкладчыкаў, – кажа Сяргей Хвясеня. – Усе ахвотнікі могуць скарыстацца гэтымі тэхнічнымі рэсурсамі, каб рэалізаваць прыкладныя праекты ў рамках выканання курсавых, дыпломных, навуковых прац, навукова-тэхнічных даследаванняў.
Кансорцыум праекта
У агульнай праграме задзейнічаны навучальныя ўстановы некалькіх краін. Сярод іх: Фонд бізнес-інкубатараў Зеландыі (Данія), Універсітэт Валенсіі (Іспанія), Грэта дэ Велей (Францыя), Генцкі ўніверсітэт (Бельгія), Вышэйшая школа менеджменту (Партугалія), ІРАДЫЯРЭ (Партугалія), ІПСА.
Нацыянальнага тэхнічнага ўніверсітэта Украіны «КПІ» (Украіна), Харкаўскі нацыянальны эканамічны ўніверсітэт (Украіна), Цярнопальскі нацыянальны тэхнічны ўніверсітэт (Украіна), Навукова-тэхналагічны парк БНТУ «Палітэхнік». А Новы ўніверсітэт Бакінгемпшыра (Вялікабрытанія) выступае ў ролі каардынатара праекта.
Пры выкананні першых крокаў праекта быў праведзены аналіз наяўнага досведу працы і кіравання фаблабамі ў ЕС і партнёрскіх краінах. Як дзеляцца кіраўнікі праекта, сумесна з пазначанымі ўстановамі праводзіцца шэраг трэнінгаў, сустрэч і семінараў.
Характэрна тое, што на аснове навучальных трэнінгаў былі распрацаваны і знаходзяцца на ўзгадненні з каардынатарам навучальныя курсы па па комплексе тэматык FABLAB: «Хуткае прататыпаванне і вытворчасць», «Тэорыя рашэння вынаходніцкіх задач», «3D-мадэляванне і праектаванне», «Кіраванне фаблаб-праектамі» і «Распаўсюджанне на рынку». Плануецца ўвесці іх у навучанне ў якасці спецкурсаў.
Якія вынікі чакаюцца?
У планах – праводзіць трэнінгі і майстар-класы для школьнікаў і студэнтаў, выйсці на шматсерыйную вытворчасць, узаемавыгадныя фінансавыя адносіны з заказчыкамі, партнёрамі-стартапамі. Папярэднія дамоўленасці ёсць, адзначае кіраўнік праекта.
– Удзел у дадзеным праекце спрыяе пашырэнню ведаў і кампетэнцый, якія ёсць у БДУ, па розных напрамках FABLAB, – лічыць Сяргей Хвясеня. – Гэта пераламленне ідэй і кампетэнцый выкладчыкаў і навучэнцаў у рэальныя бізнес-праекты. Яны могуць выйсці на прамысловыя ўзоры і вытворчасць поўнага цыкла.
– Праект завершыцца ў 2019 г. для Еўрапейскай камісіі і групы БДУ ў тым ліку. Далей – устойлівае развіццё, усё тое, што створана і напрацавана, павінна запусціцца і працаваць. А менавіта зацвярджэнне спецкурсаў, плана далейшай працы і выкананне шэрагу ўжо пазначаных праектаў у кантэксце FABLAB, – удакладняе Васіліна Раманенкава.
Кантакты
Усе навіны, публікацыі, анонсы і іншая карысная інфармацыя даступная на партале fablab-erasmus.eu і ў сацыяльнай сетцы Facebook: facebook.com/fablaberasmus.
Гутарыла
Алена ЛЯЎШЭНЯ
Фота Васіля Кузьмічкіна
Відэа:

fasttext_language: be


title: У Германіі маладыя людзі цікавяцца палітыкай. Студэнтка БДУ пра стажыроўку ва ўніверсітэце Гісена

maintext:
У межах праекта “Магчымасці з БДУ” упраўлення выхаваўчай работы з моладдзю студэнтка 4 курса факультэта міжнародных адносін Алеся СМЯХОВІЧ распавяла пра навучанне ва ўніверсітэце Юстуса Лібіха ў г. Гісен (Германія).
–Падчас летняга семестра 2018 года для стажыроўкі я выбірала менавіта нямецкую ВНУ, бо чула шмат станоўчых водгукаў пра якасць навучання ў Германіі і ўмовы для жыцця студэнтаў. У БДУ я пачала вывучаць нямецкую мову, і пасля 2,5 гадоў змагла досыць упэўнена пачувацца ў нямецкамоўным асяроддзі.
– Па якой праграме апынуліся там? Ці складана было падрыхтаваць дакументы, распавядзіце паэтапна.
Магчымасць праходжання стажыроўкі я атрымала дзякуючы стыпендыі Таварыства студэнцкіх абменаў Цэнтральнай і Усходняй Еўропы (GFPS). GFPS аб'ядноўвае студэнтаў з Германіі, Польшчы, Чэхіі, Украіны і Беларусі. Беларускія студэнты могуць паехаць у Германію ці ў Польшчу.
Дакументы падрыхтаваць нескладана, калі своечасова пачаць і адказна падысці да справы. Набор праводзіцца 2 разы ў год – у кастрычніку і ў красавіку на летні і зімовы семестр адпаведна. Да 5 кастрычніка 2018 года можна падацца на наступны летні семестр.
Для ўдзелу неабходна быць грамадзянінам Рэспублікі Беларусі, вучыцца мінімум на 3 курсе беларускай ВНУ і валодаць нямецкай на ўзроўні не ніжэйшым за B2. Пры падачы дакументаў трэба запоўніць анкету, скласці рэзюмэ, абраць тры нямецкія ВНУ, у якіх жадаў бы вучыцца, напісаць матывацыйнае пісьмо і скласці план навучання для кожнай абранай ВНУ. Акрамя гэтага ў партал на сайце загружаецца фатаграфія, дакумент, які пацвярджае веданне нямецкай мовы, даведка пра акадэмічную паспяховасць і (па жаданні) рэкамендацыйнае пісьмо. Падрабязная інфармацыя на нямецкай мове пра пералік дакументаў можна знайсці на сайце http://www.gfps.org/.
Пасля праходжання адбору і атрымання стыпендыі трэба падрыхтаваць дакументы для залічэння ў нямецкую ВНУ. На гэтым этапе ў кожнага стыпендыята ёсць куратар, які каардынуе ўсіх беларускіх удзельнікаў, і куратар у горадзе, куды студэнт паедзе вучыцца.
Праграма GFPS аплачвае ўнёсак за навучанне ў нямецкім універсітэце і візавы збор. З атрыманай стыпендыі студэнт абавязкова аплачвае пражыванне і штомесячную страхоўку. Усе астатнія сродкі выкарыстоўваюцца на сваё меркаванне.
Асаблівасцю праграмы GFPS з'яўляецца тое, што кожны стыпендыят за час навучання ў нямецкай ВНУ павінен распрацаваць навуковы праект і прадставіць яго ў канцы семестра на форуме разам з іншымі стыпендыятамі. Дарэчы, форум адкрыты, г. зн. у ім могуць браць удзел усе ахвотнікі.
Напачатку семестра стыпендыяты з усіх краін-удзельніц GFPS збіраюцца разам, каб пазнаёміцца адзін з адным. Кожны год гэтыя сустрэчы праходзяць у розных гарадах і абавязкова суправаджаюцца культурнай праграмай. Наша першая сумесная сустрэча была ў Гётынгене, а заключны форум у Гейдэльбергу.
–А ці магчыма падарожнічаць падчас стажыроўкі, калі так, то што Вы наведалі?
–Для вандраванняў у мяне было шмат магчымасцяў. У Германіі я атрымала студэнцкі квіток, з якім я магла бясплатна ездзіць у грамадскім транспарце па ўсёй федэральнай зямлі майго горада. Гісен знаходзіцца ў зямлі Гесен, дзе захавалася шмат маленькіх аўтэнтычных нямецкіх гарадкоў з фахверкавымі дамамі, сярэднявечнымі касцёламі, брукаванкай і замкамі. Вецлар, Марбург, Лімбург, Касель – мае самыя любімыя гарады. Даволі часта бывала ў Франкфурце, куды на цягніку даехаць лёгка за 40 хвілін. Ездзіла ў Брэмен і ў Баварыю да сяброў, з якімі я пазнаёмілася ў Мінску, калі яны прыехалі да нас у летнюю школу, арганізаваную Інстытутам нямецкіх даследаванняў БДУ. У цэлым, я змагла паглядзець розную Германію ў яе розных частках.
–Які Ваш досвед можа істотна палегчыць падрыхтоўку і знаходжанне ў іншай краіне нашым студэнтам?
–Я раю вучыць мову краіны, у якую вы едзеце. Гэта палягчае і жыццё, і вучобу. Пачуваешся нашмат камфортней, калі разумееш, што адбываецца вакол.
–Якое жыццё ў Германіі?
–Мне ў Германіі жыць было вельмі камфортна – развітая інфраструктура, сучасная тэхніка ва ўніверсітэце, ветлівае стаўленне ў грамадскіх установах. Я доўга прывыкала, што па нядзелях крамы і супермаркеты не працуюць, а цяпер мне складана адвыкнуць ад гэтага.
У шматлікіх нямецкіх ВНУ досыць шмат замежных студэнтаў, таму ёсць выдатная магчымасць мультыкультурных зносін. У Германіі цяпер шмат уцекачоў, што па-рознаму ўспрымаецца жыхарамі розных рэгіёнаў краіны.
–Якая ў іх моладзь?
–Моладзь усюды моладзь. Мне было лёгка знайсці агульную мову з імі. Студэнты ў інтэрнаце і ва ўніверсітэце вельмі прыязныя і дапамагалі мне шмат у чым. Адзінае, магу сказаць, што ў Германіі многія маладыя людзі цікавяцца палітыкай і добра разбіраюцца ў ёй. Гэта развіваецца яшчэ са школы, дзе ім выкладаюцца ўрокі, звязаныя з гэтай тэмай.
–У чым заўважылі розніцу ў працэсе адукацыі, у чым было лёгка, а ў чым складаней?
–Ёсць пэўныя адрозненні ў самой сістэме навучання. Па-першае, студэнты самі выбіраюць курсы, якія яны хочуць наведваць. Дзякуючы гэтаму яны ў большай ступені ўплываюць на свой графік. Наведванне заняткаў абавязковае; калі прапускаеш больш за два разы, можаш быць недапушчаны да іспыту. Іспыты таксама праходзяць трохі па-іншаму. На кожны з іх ты рэгіструешся асобна. Па нумары студэнцкага квітка табе ў аўдыторыі вылучаецца месца, так ацэньванне праходзіць максімальна незалежна. Вынікі апрацоўваюцца часткова на камп'ютары і становяцца вядомыя толькі праз некалькі тыдняў.
Па-другое, каардынацыя ўсяго працэсу навучання праходзіць праз спецыяльную электронную платформу. Праз яе складаецца расклад, атрымліваюцца матэрыялы, вядуцца зносіны з выкладчыкамі і іншымі студэнтамі. Там жа выконваюцца трэніровачныя анлайн-заданні. Па-трэцяе, ступень бакалаўра па маёй спецыяльнасці звычайна можна атрымаць за 3 гады, а не за 4.
Праца на працягу семестра вельмі дакладна распланавана. На першых занятках выкладчык падрабязна прадстаўляе структуру праграмы, патрабаванні, і адразу ж размяркоўваюцца заданні паміж студэнтамі. Працаваць на лекцыях і семінарах было не складана, таму што ўсе пытанні адразу абмяркоўваліся. Галоўнае было не баяцца пытаць. Таксама многія выкладчыкі прапануюць зносіны на "ты" замест "вы" і просяць называць іх па імені.
Мне спадабалася, што на занятках у мяне было шмат групавой працы, у тым ліку ў крэатыўным фармаце – абмеркаванні, гульні, апытанні. Часта на лекцыі запрашаліся госці або мы самі групай ездзілі на экскурсіі. Так, адзін раз сустрэча прайшла на прадпрыемстве Deutsche Bahn Regio (Рэгіянальная нямецкая чыгунка), якое распрацоўвае канцэпцыю Ideenzug (цягнік ідэй). Там мы ўбачылі навінкі для нямецкіх цягнікоў у хуткай будучыні, такія як пакой з велатрэнажорамі, новы дызайн сядушак, індыкатары, якія паказваюць загрузку вагонаў пасажырамі, і інш.
–Якія іх традыцыі Вы заўважылі ў краіне, у навучальнай установе?
–Калі казаць пра цікавыя назіранні ў студэнцкім жыцці, то ў Германіі прынята заўсёды паднімаць руку, перш чым адказаць ці сказаць штосьці. А дакладней, не руку, а ўказальны палец. Пасля лекцыі ўся аўдыторыя пляскае выкладчыку, і ў Германіі гэта таксама адбываецца асаблівым чынам – студэнты пастукваюць кулаком па стале. Там не лічыцца дрэнным тонам перакусіць падчас заняткаў. Заняткі пачынаюцца на 15 хвілін пазней і сканчаюцца на 15 хвілін раней у параўнанні з часам, указаным у раскладзе. І гэта не бязладзіца, а прытрымліванне традыцыі, якая ўзнікла ў першых універсітэтах, калі студэнты пераходзілі ад дома аднаго прафесара да дома іншага.
–Мэта Вашай стажыроўкі была дасягнута?
–Так, я навучалася цэлы семестр у нямецкай ВНУ і напісала навуковы праект па тэме "Праблема пластыку ў Германіі: сучасны стан і магчымыя рашэнні" (Das Plastik problem in Deutschland: aktueller Standund Lösungsansätze").
–Што для Вас БДУ?
–Я вельмі рада, што вучуся ў БДУ на факультэце міжнародных адносін. Мне падабаецца атмасфера адкрытасці, гнуткасці, здаровай канкурэнцыі і жадання пастаяннага развіцця. У БДУ актыўнае грамадскае жыццё, шмат студэнцкіх праектаў.
–Ці ёсць планы на будучыню, якія магчымасці з'явіліся пасля навучання і як іх збіраецеся выкарыстоўваць?
–Разам з іншымі беларускімі стыпендыятамі мы цяпер працуем над распаўсюджаннем інфармацыі пра праграму GFPS. Беларусь у таварыстве ўжо 15 гадоў (з 2004 г.), а пра гэту ўнікальную магчымасць ведаюць нямногія. 24 верасня ў 19:00 на філфаку БДУ пройдзе інфармацыйная сустрэча, куды мы ўсіх запрашаем.
Гутарыла
Кацярына ШАЙКО


title: Астранаўт з ЗША Марыа Ранка студэнтам геафака БДУ: “Я хачу паказаць вам, як гэта - бачыць космас уласнымі вачыма”[+відэа]

maintext:
Як вядома, на гэтым тыдні ў БДУ пабывалі 12 касманаўтаў з Расіі, ЗША, Германіі і Швецыі, якія сустрэліся са студэнтамі шасці факультэтаў. На геафак невыпадкова завітаў Марыа РАНКА. Бакалаўр акіянаграфіі і метэаралогіі, касманаўт распавёў не толькі пра свае палёты, але і метэаз’явы, якія яму ўдалося ўбачыць з космасу.
Марыа Ранка цяпер выкладае ва ўніверсітэце, а яго першы палёт адбыўся яшчэ ў 1991 годзе з ваеннай мэтай, хутка адбыліся і іншыя – у 1993 і 1996 гадах. У гэтых палётах ён выводзіў спадарожнік сувязі, які выкарыстоўваецца дагэтуль. І фатаграфаваў. Свае здымкі ён паказаў аўдыторыі: "Я хачу паказаць вам, як гэта – бачыць космас уласнымі вачыма".
Практычна ад усіх фатаграфій займае дых: на Зямлі такіх пейзажаў не ўбачыш. З кожнай з іх звязаная адмысловая гісторыя: напрыклад, калі ён на шатле пералятаў з неасветленага боку Зямлі, 16 разоў бачыў світанак. "Калі ў астранаўта ёсць хоць кропелька рамантыкі, ён адразу думае пра жонку, якая засталася дома". Марыа Ранка часта звяртаецца да тэмы сям'і і кахання: "У палёце спіцца вельмі дрэнна, баліць паясніца, але аднойчы мне прыснілася, што мы з жонкай сядзім побач, паміж намі свечка (а агонь унутры шатла запальваць катэгарычна нельга!), атрымліваем асалоду ад рамантычнай вячэры і касмічных відаў".
Марыа Ранка ў космас прывялі дзіцячыя мары. "У 1960-я краіна была ахоплена касмічнай гонкай, практычны кожны цікавіўся космасам, я б хацеў, каб цяпер была такая цікавасць. Маленькім я глядзеў на зоркі і ўяўляў, як я туды палячу. Глядзеў StarTrek і падобныя фільмы, каб дапамагчы свайму ўяўленню паляцець у космас".
Сустрэча з адкрытым космасам у касманаўта адбылася падчас другой экспедыцыі. Гэта, не лічачы яго жонкі і дзяцей, самы дзівосны і запамінальны досвед у жыцці. "Калі я паглядзеў пад ногі, то зразумеў, што нам яшчэ вельмі-вельмі далёка да Зямлі", – кажа ён.
Марыа Ранка палёты дапамаглі паглядзець па-іншаму на родную Зямлю, планета стала яму вельмі блізкая, і зараз яму не трэба выкарыстоўваць карту, каб зразумець, дзе ён знаходзіцца. З касмічнай вышыні ён разгледзеў пранізлівую сінечу Багамскіх астравоў, убачыў тайфун у Ціхім акіяне, палярнае ззянне і егіпецкія піраміды… А яшчэ – пласт атмасферы. Ён не вельмі тоўсты, і гэта дзіўна, што ад яго залежыць наша жыццё на планеце. "Мы павінны быць удзячныя атмасферы за тое, што яна нас абараняе", – з павагай кажа касманаўт.
"З космасу межаў не відаць. Гэта важнае сцвярджэнне, таму што з космасу мы бачым усю зямлю, усё чалавецтва", – распавядае Марыа. Бачныя толькі прыродныя межы паміж Егіптам і Ізраілем, ЗША і Мексікай, а астатнія тэрыторыі існуюць разам.
Аднак не ўсё так вясёлкава, пасля палётаў з целам адбываюцца змены: сэрца пачынае працаваць больш старанна, і цяжэй працаваць. "Паспытаўшы" бязважкасці, яму ўжо цяжка даецца гравітацыя. Каб не страціць ад перагрузкі свядомасць пры прызямленні, касманаўты не спыняюць трэніровак у космасе, нагружаючы сэрца.
Студэнты спыталі Марыа Ранка пра магчымасць патрапіць на стажыроўку ў НАСА. На што касманаўт адказаў сцвярджальна: "У НАСА праходзяць стажыроўкі шмат студэнтаў з усяго свету, і бо мы працуем у кааперацыі з Расіяй, думаю, і ў Беларусі ёсць магчымасць.
Упэўнены, у будучыні будзе ўсё больш магчымасцяў для інтэрнатуры ў нас, напрыклад, каапераванне ўніверсітэтаў Беларусі і ЗША, ці праграмы абмену". А ў канцы падзякаваў усім за цікавы дыялог: "Гэта не толькі пра мяне, а пра ўсіх нас, касманаўтаў, і тых, у каго ёсць такі прывілей наведаць космас".
Надзея МАРХЕЛЬ
Фота Васіля Кузьмічкіна
Яшчэ больш фота ў цыфравым фотаархіве БДУ


title: Музычны драйв і прызнанне ў каханні: у БДУ адгрымеў “Віват, студэнт!” [+cлайды і відэа]

maintext:
У Палацы спорту 1 верасня было сапраўды горача, і не толькі таму, што першы дзень восені пацешыў надвор'ем – першакурснікі БДУ ярка адзначылі пачатак свайго студэнцкага жыцця. Традыцыйнае свята "Віват, студэнт!" наведала больш за 5000 чалавек. Як гэта было, глядзіце ў нашым фотарэпартажы.
Лекцыі, семінары і першая сесія – усё гэта будзе потым, а цяпер весялосць, фота на памяць пра першы дзень ва ўніверсітэце і шмат новых знаёмстваў: з аднагрупнікамі, студэнтамі з іншых факультэтаў і, вядома, студэнцкімі арганізацыямі, якія размясціліся ў холе Палаца спорту са сваімі стэндамі і фотазонамі.
Савет старастаў БДУ прапанаваў першакурснікам на вечар стаць піратамі Карыбскага мора. На стэндзе арганізацыі можна было паспаборнічаць у трапнасці: патрапіць у свой факультэт на карце.
Выявіць свае таленты ў першы дзень студэнцкага жыцця можна было ў зоне Творчага саюза БДУ. Тут актыўна спявалі караоке і імкнуліся паўтарыць танцавальныя рухі сімулятара JustDance.
Забаўляў і частаваў прысутных з навуковым падыходам студэнцкі савет па якасці адукацыі. На вачах першакурснікаў гатавалі марожанае з дапамогай вадкага азоту. А яшчэ кожны ахвотнік мог выцягнуць таемнае пасланне і "праявіць" яго з дапамогай хімічных рэчываў.
"Хочаш даведацца, што цябе чакае ў прафкаме? Даведайся ўжо зараз". Новаспечаным студэнтам прапанавалі надзець акуляры віртуальнай рэальнасці і перанесціся ў прафкам прама з хола Палаца спорту.
Лазернае шоу Лазернае шоу Лазернае шоу Лазернае шоу Лазернае шоу Лазернае шоу Лазернае шоу Лазернае шоу Лазернае шоу Лазернае шоу Лазернае шоу Лазернае шоу Лазернае шоу
Тэатралізаваны гала-канцэрт пачаўся з захапляльнага лазернага шоу.
Студэнты бурна віталі дэканаў, у сакрэтным спаборніцтве, хто гучнейшы і лепшы, скандуючы назвы сваіх факультэтаў. Ужо праз некалькі хвілін яны дружна ўсталі і ва ўнісон прамовілі клятву студэнта БДУ. Кожны з іх – найлепшы, кожны з іх зараз – удзельнік вялікай сям'і БДУ.
З Днём ведаў першакурснікаў павіншаваў рэктар БДУ Андрэй Кароль, які пажадаў ім за час студэнцтва навучыцца бачыць навакольны свет сваімі, а не чужымі вачыма, глядзець на рэчы з розных бакоў і быць здольнымі да самазмяненняў.
Найлепшаму абітурыенту ўручылі сімвалічны студэнцкі квіток. Дарэчы, усе першакурснікі сёлета атрымаюць абноўленыя студэнцкія квіткі – інавацыйную распрацоўку БДУ, у якой сумясцілі функцыянал універсітэцкіх сістэм і банкаўскай аплатнай карткі.
Канцэртную праграму забаўляльнага шоу адкрылі заслужаны аматарскі калектыў Беларусі ансамбль танца "Крыжачок" і фальклорна-этнаграфічны ансамбль "Неруш". Студэнты падхапілі народныя матывы і, прытанцоўваючы, "папаўзлі" змейкай па танцпляцоўцы.
Павіншаваць першакурснікаў прыйшлі і выпускнікі, хто даказаў на сваім прыкладзе, што БДУ – гэта больш, чым універсітэт, бо тут сустракаюць сяброў і нават ствараюць сем'і. Пасля сумеснага выступлення прама са сцэны магістрант і выкладчык эканамфака Улад Макарэвіч зрабіў прапанову магістрантцы журфака Валерыі Казловай.
Ужо традыцыйнае для "Віват, студэнт!" сэлфі вядучых з першакурснікамі.
"Если мы горим, то, значит, ничего еще не поздно…" – для студэнтаў выступіла вядомая беларуская група J:МОРС.
Гэта быў выдатны пачатак універсітэцкага жыцця. Віват, студэнты!
Валерыя БАНДАРЧЫК
Фота Васіля Кузьмічкіна
Яшчэ больш фота у лічбавым фотаархіве БДУ
Відэа:


title: Савет маладых навукоўцаў як брэнд. У пошуку сябе і новых магчымасцяў

maintext:
«Натхненне. Маладосць. Поспех» – такі лозунг Савета маладых навукоўцаў (СМН) БДУ. І варта адзначыць, ён цалкам адпавядае брэнду арганізацыі і асноўным задачам яе дзейнасці. Вось ужо амаль год СМН узначальвае Наталля АНЦУХ, дацэнт кафедры міжнароднага прыватнага і еўрапейскага права ФМА, кандыдат юрыдычных навук, дацэнт. Рэдакцыя даведалася ў Наталлі, якія падзеі ўжо ўвайшлі ў гісторыю СМН, а таксама спытала пра тое, як праводзяць заняткі маладыя навукоўцы ў БДУ.
Вектары дзейнасці
СМН БДУ
Дзейнасць СМН БДУ накіравана на павышэнне ролі маладых навукоўцаў у рашэнні актуальных задач, якія стаяць перад БДУ ў навукова-адукацыйнай, даследчай і інавацыйнай сферах. Працу савет вядзе па чатырох асноўных напрамках: далучэнне моладзі да навукі, міжнароднае супрацоўніцтва, а таксама пошук шляхоў найлепшай медыйнай прэзентацыі ўніверсітэцкай моладзі і камерцыялізацыя навуковай дзейнасці.
– З дапамогай распрацаванай медыястратэгіі (курыруе дадзены аспект дацэнт факультэта журналістыкі Алеся Кузьмінава) мы імкнёмся падтрымліваць пазітыўны імідж СМН, а таксама статус маладога навукоўца ў цэлым, – распавядае Наталля Анцух. – На адным з першых пасяджэнняў савета вырашылі, што СМН БДУ – гэта брэнд. Яго трэба папулярызаваць, таму ўжо ў самым пачатку працы мы падключылі нашу патэнцыйную аўдыторыю да распрацоўкі лагатыпа і слогана – правялі конкурс сярод навучэнцаў і супрацоўнікаў. Да нашай радасці, знайшлося больш за 30 удзельнікаў: свае ідэі прапанавалі студэнты, магістранты, аспіранты і выкладчыкі. Па выніках конкурсу была абрана канцэпцыя ад групы аўтараў. Цэнтр карпаратыўных камунікацый дапамог аформіць дызайн у адпаведнасці з брэндбукам БДУ.
У наш час пры падтрымцы Цэнтра карпаратыўных камунікацый распрацоўваецца візуальнае афармленне для сацыяльных сетак Facebook, «Укантакце» і Instagram. Па словах старшыні СМН, тры анлайн-платформы дапамогуць ахапіць вялікую аўдыторыю. Пасродкам гэтых інструментаў можна будзе паказаць, што ў свеце навукі адбываецца мноства арыгінальных падзей, а навукоўцы – гэта крэатыўныя і эрудзіраваныя людзі.
Яшчэ адзін праект маладых навукоўцаў, які рэалізуецца пры падтрымцы ЦКК, – «Навуковы мікрафон БДУ». У дадзены момант для яго рыхтуюцца ролікі ў выглядзе інтэрв’ю, у якіх героі распавядаюць пра свае навуковыя дасягненні, прыводзяць цікавыя факты пра сябе, дзеляцца планамі.
– Усё пачалося з думкі пра тое, што ў БДУ варта адкрыць пляцоўку для апрабацыі навуковых вынікаў, – працягвае Наталля. – Часам карысна выйсці за рамкі працы над тэмай і пачуць меркаванне збоку, бо гэта дае новы імпульс і натхненне для далейшых даследаванняў. «Навуковы мікрафон БДУ» закліканы даць маладым навукоўцам магчымасць не толькі прэзентаваць вынікі сваіх даследаванняў шырокай аўдыторыі, але і развіць навыкі публічнага выступлення, магчымасць знайсці суаўтараў. Паколькі на лекцыі навукоўцаў змогуць прыходзіць госці з усіх падраздзяленняў БДУ, хочацца, каб праект стаў стартам для міждысцыплінарных даследаванняў, каб навукоўцы з розных галін навукі змаглі папрацаваць разам.
Яшчэ адзін важны напрамак, над якім працуе СМН, – пошук варыянтаў камерцыялізацыі вынікаў даследаванняў. Пра гэта Наталля Анцух кажа так:
– Маладыя навукоўцы плануюць браць удзел у рацыянальным развіцці эканамічнай і прадпрымальніцкай дзейнасці Тэхнапарка БДУ. Мы задаліся пытаннем, якім чынам і якія праекты трэба ствараць, каб атрымліваць фінансавыя вынікі. У наш час прапрацоўваем пытанне пра стварэнне краўдфандынгавай платформы ў рамках праекта «Навуковы мікрафон БДУ», каб даць магчымасць калегам манетызаваць тыя навуковыя ідэі, пра якія яны кажуць.
Падзеі ў жыцці маладых
навукоўцаў за год
Наталля Анцух стала старшынёй СМН у канцы кастрычніка 2017 года. Па яе словах, пасля абнаўлення складу савета каманду згуртавала рэспубліканская падзея. Гаворка ідзе пра мерапрыемствы, прымеркаваныя да II З’езда навукоўцаў Рэспублікі Беларусь, якія праводзіліся ў лістападзе–снежні 2017 г.
– Агульная справа дала нам магчымасць адчуць сябе камандай, а згуртаваная праца з’яўляецца закладам поспеху ў любой сітуацыі, – кажа старшыня.
Увесну-ўлетку саветам было арганізавана некалькі адкрытых лекцый у БДУ. Абмяркоўваліся тэмы, звязаныя з інтэлектуальнай уласнасцю, тайм-менеджментам, быў прадстаўлены Instagram-праект «Фізіка для ўсіх».
Маладыя навукоўцы СМН БДУ выявілі сябе і за межамі краіны.
У прыватнасці, у якасці членаў Савета маладых навукоўцаў яны прадставілі даклады на «Другім Беларуска-пакістанскім форуме маладых навукоўцаў», міжнароднай канферэнцыі «Распаўсюджанне прынцыпаў талерантнасці, гуманізму і міралюбнасці ў моладзевым асяроддзі» ў Азербайджане.
Увосень плануецца правесці круглы стол на трэндавую тэму, звязаную з інавацыямі і ўстойлівым развіццём. У планах падрыхтаваць шэраг адкрытых лекцый, а яшчэ цыкл мерапрыемстваў для студэнтаў, магістрантаў і аспірантаў па напісанні навуковых прац. Акрамя гэтага маладыя навукоўцы хочуць зрабіць праект па ландшафтным дызайне для галоўнага дворыка ВНУ.
Пра працу са студэнтамі
Навука, праца, сям’я – часта графік маладых навукоўцаў распісаны па хвілінах. Як эфектыўна выкарыстоўваць час, ведае старшыня савета Наталля Анцух. У свой час яна скончыла школу з залатым медалём, ФМА з адзнакай і была ўзнагароджана дыпломам БДУ «Найлепшы выпускнік 2007 года».
– За вобразам маладога навукоўца стаіць каласальная праца. Каб дасягнуць добрых навуковых вынікаў, трэба шмат часу прысвяціць пытанню, якое вывучаеш, – дзеліцца меркаваннем Наталля.
Наталля з’яўляецца аўтарам больш чым 80 навуковых прац у галіне сямейнага, медыцынскага і міжнароднага прыватнага права, сярод якіх ёсць дапаможнік для магістрантаў і манаграфіі (як аднаасобныя, так і калектыўныя). За цыкл навуковых прац у галіне параўнальнага і міжнароднага сямейнага права ў 2017 годзе была ганаравана прэміі імя У. І. Пічэты ў намінацыі «Навука» (кандыдаты навук да 35 гадоў).
– Цяпер рыхтуюся да паступлення ў вочную дактарантуру. Я вывучаю праблемы прававога забеспячэння міжнароднага медыцынскага турызму, планую даследаваць дадзены напрамак у доктарскай дысертацыі, – распавядае яна пра свае мэты.
Заняткі Наталля праводзіць з прымяненнем інтэрактыўных формаў навучання, выкарыстоўвае ІТ-тэхналогіі для падачы матэрыялу студэнтам і магістрантам.
– Мне падабаецца заходзіць у аўдыторыю, калі ў студэнтаў гараць вочы, калі ўсе прыходзяць на заняткі, ведаючы, што будзе цікава. Імкнуся правесці заняткі так, каб у студэнтаў было жаданне працягнуць вывучаць разгледжаныя пытанні самастойна. Бо галоўнае – гэта навучыць вучыцца, каб студэнты маглі ў будучыні вырашыць любую пастаўленую перад імі задачу, – распавядае Наталля. – З калегамі дадаткова праводзім гурткі па сямейным і міжнародным прыватным праве, каб дапамагчы студэнтам разабрацца ва ўсіх тонкасцях. На заняткі запрашаем юрыстаў-практыкаў, каб яны падзяліліся сваім досведам працы.
Старшыня СМН лічыць, што схільнасць да навукі ў студэнта можна разглядзець ужо на першых курсах:
– Як навуковы кіраўнік, імкнуся максімальна зразумела растлумачыць студэнтам і магістрантам, як працаваць з навуковым матэрыялам. Радуе, што яны прыслухоўваюцца і пасля годна абараняюць курсавыя, дыпломныя і магістарскія працы. Заўсёды падказваю, калі ў БДУ праводзяцца конкурсы, навуковыя канферэнцыі і іншыя мерапрыемствы, дзе хлопцы і дзяўчаты могуць сябе выявіць.
Наталля з цеплынёй успамінае ўдзельнікаў праекта «Студэнт на тыдзень БДУ». Яны зазірнулі да яе на заняткі па парадзе студэнтаў, а на наступны дзень усім складам прыйшлі да яе яшчэ і на гурток.
Як патрапіць у Савет
маладых навукоўцаў?
У склад СМН БДУ ўваходзяць старшыні саветаў маладых навукоўцаў падраздзяленняў (факультэтаў, інстытутаў). На сёння гэта калектыў з 22 чалавек.
У сваю чаргу савет падраздзялення складаецца з маладых навукоўцаў, якія тут працуюць на кафедрах, у лабараторыях. Да дзейнасці гэтай арганізацыі таксама прыцягваюцца аспіранты і магістранты.
Што да ўзроставых рамак, то членамі Савета маладых навукоўцаў могуць быць выкладчыкі і навуковыя работнікі ва ўзросце да 35 гадоў, дактаранты да 40 гадоў, са ступенню доктара навук да 45 гадоў.
– Мы заўсёды рады бачыць сярод членаў савета ініцыятыўных і крэатыўных супрацоўнікаў БДУ, якія разумеюць, што СМН БДУ – гэта грамадскі орган, які патрабуе актыўнага ўдзелу і ўмення працаваць у камандзе.
Савет маладых навукоўцаў выказвае падзяку кіраўніцтву ўніверсітэта за падтрымку нашых ініцыятыў, плённае супрацоўніцтва па ключавых напрамках дзейнасці савета, садзейнічанне ў самарэалізацыі ўніверсітэцкай моладзі.
Гутарыла
Алена ЛЯЎШЭНЯ


title: “Бацькоўскі месяц” стартуе 1 кастрычніка ў Беларускім дзяржаўным універсітэце

maintext:
На працягу ўсяго кастрычніка ў ВНУ пройдуць 26 тэматычных выстаў, акцый, брыфінгаў і іншых падзей, накіраваных на ўмацаванне сямейных традыцый і каштоўнасцяў. Удзельнікамі мерапрыемстваў стануць усе факультэты і інтэрнаты БДУ
.
Адкрые праграму тэматычнага месяца тыдзень "старэйшых" бацькоў. Прысвечана яна Дню пажылых людзей і стартуе акцыяй "Дом без адзіноты". Удзельнікам нагадаюць пра тое, як важна часцей казаць сваім родным цёплыя словы, што стане добрай нагодай для званка бацькам, бабулям і дзядулям. Акрамя таго, у рамках акцыі ў "Картатэцы добрых спраў" усе ахвотнікі змогуць зафіксаваць свае ўжо зробленыя і будучыя ўчынкі ў дачыненні да пажылых людзей. Таксама сувязі пакаленняў прысвечаны брыфінг "Складаныя адносіны дарослых дзяцей з бацькамі", псіхалагічныя майстэрская "Сіла роду" і кансультаванне "Узаемаадносіны пакаленняў. Бабулі і дзядулі ў сістэме сямейных адносін" і інш.
"Тыдзень маці" прапануе таксама практыкум "Мая мама і ўсе, усе, усе. Кола сямейнага балансу", псіхалагічнае кансультаванне "Маці і дзіця: дыялог даўжынёю ў жыццё" і групы псіхалагічнай падтрымкі "Я гаспадыня свайго лёсу". Акрамя таго, дзеці змогуць павіншаваць сваіх маці і выказаць словы падзякі ў рамках праграм "Мама - ты мой лёс", "Ты найлепшая мама…" і інш. Удзельнікі паглядзяць фільм "Супермама" і наведаюць выставу "Вобраз маці ў мастацтве".
У кастрычніку пройдзе таксама "Тыдзень бацькі". Яна ўключае кансультацыю са спецыялістамі Псіхалагічнай службы БДУ "Праблемы бацькоўства. Мужчыны ў зменлівым свеце" і арганізацыю групы псіхалагічнай падтрымкі "Роля бацькі для дачкі: чаму можа навучыць толькі тата". Правядзенне брыфінгу "Простыя адказы на няпростыя пытанні. Чаму бацька не разумее?" дазволіць высветліць складанасці ва ўзаемаадносінах з бацькамі.
Завершыць "Бацькоўскі месяц у БДУ" тыдзень будучых бацькоў. Яго праграма прапануе ўдзельнікам прайсці псіхалагічнае кансультаванне "Узаемаадносіны маладых мужа і жонкі з іх бацькамі", псіхалагічны практыкум "Мы толькі пачынаем" і брыфінг "Простыя адказы на няпростыя пытанні. Ты+я". Таксама будзе арганізаваны круглы стол "Каму патрэбныя дзеці?". Спецыялісты міжнароднай дабрачыннай арганізацыі АСЕТ, якая займаецца прафілактыкай ВІЧ-інфекцыі ў свеце, і псіхолагі БДУ правядуць прафілактычныя гутаркі з удзельнікамі. Акрамя таго, адбудзецца абмеркаванне важнасці выхавання дзіцяці ў поўных сем'ях.
Адзначым, на працягу ўсяго тэматычнага месяца ўсе ахвотнікі змогуць прайсці экспрэс-дыягностыку "Гатоўнасць да сямейнага жыцця". Яе вынікі пакажуць, наколькі маладыя людзі схільныя да стварэння сям'і.
Арганізатарам мерапрыемстваў выступае Псіхалагічная служба БДУ.
Падрабязна з праграмай "Бацькоўскага месяца ў БДУ" можна азнаёміцца тут
Дадатковая інфармацыя па тэл.: 8 017 259 74 93.


title: Фізіка мікрасвету. Вядучыя навукоўцы абмеркавалі сучасныя ядзерна-фізічныя тэхналогіі

maintext:
Сучасныя ядзерна-фізічныя тэхналогіі, пытанні фізікі элементарных часціц і тэарэтычнай фізікі абмеркавалі вядучыя айчынныя навукоўцы на XIV Міжнароднай школе-канферэнцыі «Актуальныя праблемы фізікі мікрасвету», якая прайшла з 12 па 24 жніўня на базе санаторыя «Азёрны» ў Гродзенскім раёне.
Памяці прафесара
Мікалая Шумейкі
Арганізатарам міжнароднай школы-канферэнцыі выступілі Інстытут ядзерных праблем БДУ і Аб’яднаны інстытут ядзерных даследаванняў (АІЯД, Расія) у супрацоўніцтве з Інстытутам фізікі імя Б. І. Сцяпанава НАНБ пры падтрымцы Дзяржаўнага камітэта па навуцы і тэхналогіях Беларусі.
Сёлетні навуковы форум прысвяцілі памяці прафесара Мікалая Шумейкі, беларускага фізіка-тэарэтыка і арганізатара навукі, які зрабіў значны ўнёсак у развіццё фізікі высокіх энергій у Беларусі і пасля вялікага перапынку адрадзіў традыцыі правядзення падобных канферэнцый у краіне.
– Перад правядзеннем канферэнцыі міжнародны камітэт і наш лакальны аргкамітэт прыйшлі да высновы, што неабходна пашырыць спіс тэм, якія разглядаюцца на навуковай школе, і прыцягнуць новых удзельнікаў. З гэтай мэтай была праведзена праца па пошуку дакладчыкаў, якія прадстаўляюць найбуйнейшыя міжнародныя ядзерна-фізічныя цэнтры, і асобныя маштабныя эксперыменты, якія праводзяцца на Вялікім адронным калайдары ў CERN (калабарацыя CMS і «Атлас»), а таксама эксперыменты, запланаваныя ў АІЯД (напрыклад, мегасаенс- праект «Комплекс NICA»).
Такім чынам, паўтара дзясятка запрошаных лектараў – прадстаўнікі беларускіх навуковых школ і міжнародных калабарацый – дзяліліся сваімі ведамі са слухачамі, – распавядае Юлія Фядотава, арганізатар канферэнцыі, намеснік дырэктара па міжнародным навукова-тэхнічным супрацоўніцтве НДІ ЯП БДУ.
Паўдзельнічаць у канферэнцыі прыехалі больш за 130 спецыялістаў з вядучых навуковых цэнтраў, а менавіта: CERN (Швейцарыя), DESY (Германія), Інстытут ядзерных ведаў Vinča (Сербія), Універсітэт Рочэстэра (ЗША), Інстытут сучаснай фізікі (Кітай), Карлаў універсітэт (Чэхія), Цэнтр ядзерных даследаванняў Saclay (Францыя), Інстытут тэарэтычнай фізікі імя М. М. Багалюбава (Украіна) і іншыя. У працы школы ўдзельнічалі вядучыя беларускія навучальныя ўстановы і навукова-даследчыя інстытуты – Гомельскі дзяржаўны ўніверсітэт імя Ф. Скарыны, Гомельскі дзяржаўны тэхнічны ўніверсітэт імя П. В. Сухога, Інстытут фізікі імя Б. І. Сцяпанава НАН Беларусі, Аб’яднаны інстытут энергетычных і ядзерных даследаванняў – Сосны НАН Беларусі і іншыя.
На форуме Беларускі дзяржаўны ўніверсітэт прадстаўлялі больш за 40 студэнтаў, аспірантаў і навуковых супрацоўнікаў Інстытута ядзерных праблем (НДІ ЯП), фізічнага факультэта і Міжнароднага дзяржаўнага экалагічнага інстытута імя А. Д. Сахарава.
Праблематыка
навуковага форуму
Праграма школы-канферэнцыі ахоплівала шырокі спектр пытанняў сучаснай фундаментальнай навукі і спадарожных прыкладных даследаванняў. Былі прадстаўлены даклады і лекцыі на такія тэмы: «Апошнія эксперыментальныя вынікі сусветных ядзерна-фізічных цэнтраў»; «Даследаванні іонаў (NICA, LHC, FAIR)»; «Будучыя эксперыменты на LHC і іншых калайдарах»; «Непаскаральная фізіка, астрафізіка і касмалогія»; «Новыя напрамкі ў квантавай тэорыі поля»; «Рэлятывісцкая ядзерная фізіка»; «Ядзерная медыцына», «Новыя напрамкі ў матэрыялазнаўстве» і іншыя.
Па выніках навуковага форуму плануецца публікацыя артыкулаў у «Часопісе БДУ. Фізіка».
Пра актуальнасць
правядзення
навуковай школы
Як адзначаюць у аргкамітэце, школа-канферэнцыя «Актуальныя праблемы фізікі мікрасвету» (раней – «Гомельская школа») мае вялікае значэнне для адукацыі навуковай моладзі, абмену досведам і творчых зносін беларускіх навукоўцаў з замежнымі калегамі, усталявання працоўных кантактаў, дасягнення дамоўленасцяў пра супрацоўніцтва.
– Канферэнцыя па сваім статусе мае характар міжнароднай школы, а адной з асноўных задач з’яўляецца азнаямленне студэнтаў, магістрантаў, аспірантаў і іншых маладых супрацоўнікаў з сучаснымі тэндэнцыямі і распрацоўкамі ў тэарэтычнай і эксперыментальнай фізіцы мікрасвету. Безумоўна, для нас, навукоўцаў-фізікаў, якія працуюць у галіне ядзернай фізікі, фізікі элементарных часціц, а таксама шэрагу спалучаных абласцей навукі, падобныя школы-канферэнцыі – гэта выдатная магчымасць паслухаць дакладчыкаў з міжнародных ядзерна-фізічных цэнтраў і тым самым далучыцца да навуковых калабарацый, якія вядуць даследаванні ў самых актуальных навуковых напрамках, – лічыць Юлія Фядотава.
Дырэктар НДІ ЯП, старшыня міжнароднага праграмнага камітэта Сяргей Максіменка:
– Сучасная фізіка высокіх энергій – гэта не толькі тэарэтычныя даследаванні, а і маштабныя ўстаноўкі і абсталяванне, гэта і высокатэхналагічныя галіны машынабудавання, прыборабудавання і электронікі. Таму варта вылучыць значнасць таго, што апроч тэарэтычных дакладаў прагучалі на канферэнцыі прыкладныя распрацоўкі. Спадзяюся, гэта тэндэнцыя будзе назірацца і ў будучыні.
Акрамя гэтага маладое пакаленне мела магчымасць прадставіць свае вынікі і паслухаць вядучых навукоўцаў у гэтай галіне, пагутарыць з калегамі, якія глыбока разумеюць свой прадмет. Для маладых людзей важна адчуць сябе ўдзельнікамі маштабнага працэсу.
Спадзяёмся, што атрымаецца ў наступны раз узмацніць (не на шкоду іншым удзельнікам) прысутнасць навукоўцаў суседніх дзяржаў – Літвы і Польшчы, дзе таксама вядуцца цікавыя навуковыя распрацоўкі ў галіне фізікі мікрасвету.
Навука не можа функцыянаваць без дыскусій, абмену досведам паміж навукоўцамі. Для БДУ правядзенне дадзенага навуковага форуму з’яўляецца важным складнікам прыцягнення маладых людзей да актыўнай навуковай працы і станоўча адбіваецца на іміджы ВНУ, што ўплывае ў пэўнай ступені на яе рэйтынг сярод іншых вышэйшых навучальных устаноў.
Алёна ЛЯЎШЭНЯ
Даведка
Першая міжнародная школа-канферэнцыя прайшла 47 гадоў таму, а з 1997 года яна праводзіцца кожныя 2 гады. Многія яе ўдзельнікі сталі вядомымі навукоўцамі, а таксама кіраўнікамі буйных навуковых калектываў. Карла Рубіа, адзін з лектараў школы 1973 г., пасля стаў Нобелеўскім лаўрэатам па фізіцы. Сёлетняя 14-я школа-канферэнцыя ўпершыню праводзілася ў Гродзенскім раёне, да гэтага месцам сустрэчы быў Гомельскі рэгіён.


title: Кухарскіх спраў майстры. Хто выйграў “Кулінарны конкурс-2018”? [+cлайды і відэа]

maintext:
Дзевяць каманд са студэнцкіх інтэрнатаў БДУ высвятлілі, хто з іх найлепшы ў кулінарным майстэрстве. "Кулінарны конкурс" Студэнцкага гарадка БДУ ўжо даўно стаў добрай традыцыяй аб’ядноўваць аматараў смачна паесці. Вялікія студэнцкія каманды не толькі падзяліліся адзін з адным кулінарнымі сакрэтамі, але і ператварылі ежу ў сапраўднае шоу!
"Кулінарны конкурс" – традыцыйнае штогадовае мерапрыемства, якое ўваходзіць у фэст студэнцкай творчасці. "Конкурс праводзіцца ў 2006 года, гэты раз – трынаццаты. Кожны год у інтэрнаты прыязджае шмат першакурснікаў, якія спрабуюць навучыцца гатаваць, іх кулінарныя шэдэўры заўважаюць нашы арганізатары. Якое ж інтэрнацкае жыццё без такога пікантнага інгрэдыента?", – кажа інфармацыйны арганізатар конкурсу Алеся Фаміна.
Конкурс не толькі смачны, але і маштабны: у камандзе па 16–20 чалавек! Шэф-кухары, сервіроўшчыкі, група падтрымкі… Так, усё ў беларускіх традыцыях гасціннасці: і накормяць, і напояць, і пазабаўляюць! Асобна ацэньваліся сервіроўка стала і дызайн меню, а таксама творчы нумар. Ну і цяжкая задача стаяла перад камандамі! З васьмі інгрэдыентаў трэба было прыгатаваць гарачую страву, халодную закуску і кампот. У якія ж стравы ператварыліся бульба, курыная паляндвіца, таматы, морква, цыбуля рэпчатая, яйкі, смятана, маянэз?
1 2 3 4 5 6 7 8 9 10 11 12 13
За дзве гадзіны каманды паспелі прыгатаваць шыкоўныя сталы, сервіраваць іх і расспявацца: акрамя прэзентацыі страў, трэба было паказаць свой творчы патэнцыял. Якія толькі вобразы не мільгалі ў нумарах! Пяшчотныя барды, дзяўчаты ў жартаўлівы чырвоны гарошак і іх правадыр з такой жа павязкай, запальныя флэшмобы і народныя матывы…
"У кожнага студэнта, які пражывае ў інтэрнаце, ёсць свая малая радзіма – той, хто жыве на Палессе, прыгатуе зусім іншае рагу, чым аршанец. Гэты набор прадуктаў звыклы для беларуса, будзе цікава паглядзець на студэнтаў-замежнікаў", – каментуе Алеся Фаміна.
Першае месца заняла каманда інтэрната № 7 "Мар'я лён трэ, кум цяля пасэ", яны атрымалі кулінарныя кнігі і салодкія падарункі. Другое месца заняла каманда "Плоў з бульбай" з інтэрната № 6, ім падарылі памятныя тэрмакубкі і салодкасці. Трэцяе месца за камандай "Хатні смак" інтэрната № 5, ім дастаўся штодзённік кухара і салодкія падарункі.
Удзельнік каманды-пераможца Ягор Багдашоў распавёў, як яны рыхтаваліся да конкурсу: "Назва прыйшла нечакана, мы працавалі над адным, а атрымалася "Мар'я лён трэ, кум цяля пасэ". Нам вельмі дапамагла наша педагог Наталля Іванаўна Шчарбакова. Мы вырашылі максімальна ўзяць арыгінальнасцю, і гэта атрымалася!" А ў іх і праўда ёсць, што паглядзець: каляровыя дызайнерскія меню ў вязанай вокладцы, лён, кветкі і яблыкі, арыгінальныя драўляныя падстаўкі і кампот-махіта.
Надзея МАРХЕЛЬ
Фота Аляксандры Прыгодзіч і Ірыны Шукі
Відэа:


title: 15-ы сезон “Тэатральнага куфра, БДУ-2018” адкрыўся ва ўніверсітэце

maintext:
Асноўныя тэатральныя дзеянні юбілейнага сезону разгорнуцца з 20 па 27 верасня на сцэнах Мінска. Шырокая праграма "Тэатральнага куфара, БДУ–2018" уключае 22 спектаклі, у якіх задзейнічана больш за 250 артыстаў з 12 краін: Беларусі, Вялікабрытаніі, Грузіі, Ізраіля, Ірана, Латвіі, Літвы, Польшчы, Расіі, Сербіі, Узбекістана, Харватыі.
Адкрые тэатральную афішу 20 верасня спектакль "Хрыстос прызямліўся ў Гародні" па матывах рамана Уладзіміра Караткевіча. На сцэне выступяць акцёры майстэрні Вячаслава Паўлюця Беларускай дзяржаўнай акадэміі мастацтваў.
У рамках фэсту будзе арганізавана спецыяльная праграма для дзяцей. Шэсць тэатралізаваных пастановак падрыхтавалі юныя артысты ва ўзросце ад 6 да 16 гадоў. Яны выступяць на сцэне Нацыянальнага цэнтра мастацкай творчасці дзяцей і моладзі (вул. Кірава, 16) і філалагічнага факультэта БДУ (вул. К. Маркса, 31). Усяго будзе прадстаўлена шэсць дзіцячых тэатраў з Беларусі, Вялікабрытаніі, Латвіі і Расіі.
Адным з самых відовішчных дзеянняў стане традыцыйны праект фэсту "Куфар-in-Motion". Сёлета яго правядзе заслужаны дзеяч мастацтваў Туркменістана, выбітны рэжысёр Цэнтральнай Азіі Аўлякулі Хаджакулі. Удзельнікамі праекта стануць мінскія акцёры, якія на працягу тыдня пад кіраўніцтвам знакамітага пастаноўшчыка створаць арыгінальнае дзейства па матывах паэмы "Каін" Джорджа Гордана Байрана. Прэзентацыя пастаноўкі адбудзецца на сцэне Ліцэя БДУ (вул. Ульянаўская, 8) на цырымоніі закрыцця 27 верасня. Пачатак у 20.00.
Лёс галоўнага прыза "Тэатральнага куфра, БДУ–2018" па традыцыі вырашыць глядач, ацэньваючы кожны спектакль пасля прагляду па 5-бальнай сістэме. Прафесійнае меркаванне выкажа журы ў складзе Аўлякулі Хаджакулі (старшыня журы); Роберта Кіта (Аўстрыя), Валянціны Мароз (Беларусь), Эдварда Люіса (Вялікабрытанія), Канстанціна Абашыдзэ (Грузія), Аляксея Яфрэмава (Расія), Рамана Ганчарука (Украіна).
Даведка.
Фэст "Тэатральны куфар" праводзіцца ў БДУ з 2004 года пад эгідай Міжнароднай асацыяцыі ўніверсітэцкіх тэатраў. Накіраваны ён на аб'яднанне таленавітай і актыўнай моладзі з усяго свету. За сваю гісторыю фэст сабраў больш за 150 тэатраў з 65 краін.
Праграма фэсту.
Квіткі на спектаклі можна набыць на сайце.
Паводле інфармацыі прэс-службы БДУ


title: Колькі чалавек рыхтуюць касмічны палёт і якія здараюцца форс-мажоры? Даведаліся студэнты БДУ падчас сустрэчы з нямецкім і амерыканскім астранаўтамі

maintext:
Зусім нядаўна астранаўты Герхард Ціле (Германія) і Лорэн Эктан (ЗША) наведалі факультэт радыёфізікі і камп'ютарных тэхналогій. Як ствараць касмічную будучыню? На гэта пытанне шукалі адказ падчас "касмічнай" лекцыі, дзе можна было даведацца тое, пра што не пішуць у падручніках.
Герхард ЦІЛЕ (Германія): «Касмічны палёт, у якім я браў удзел, рыхтавалі больш за 300 спецыялістаў, але знакамітымі на ўвесь свет сталі толькі тыя 6 чалавек, што пабылі ў космасе»
Нямецкі фізік і астранаўт Герхард Ціле здзейсніў свой адзіны касмічны палёт у 2000 годзе. Галоўнай задачай гэтага палёту з’яўлялася выкананне радарнай тапаграфічнай здымкі паверхні Зямлі. Складанне трохмерных лічбавых картаў зямной паверхні з высокім разрозненнем выконвалася ўпершыню, аднак, распавядаючы студэнтам пра касмічную місію, Герхард зрабіў акцэнт не на тэхнічных складанасцях задання, а на камандзе:
– Хто з’яўляецца адказным за палёт і выкананне задання? Я задаваў гэта пытанне ў розных аўдыторыях і часцей за ўсё чуў адказ: «Астранаўты». Насамрэч, такі адказ дакладны толькі часткова. У нашым выпадку палёт рыхтавалі больш за 300 чалавек: навукоўцы, інжынеры, тэхнічныя спецыялісты. Падрыхтоўка пачалася за тры гады да запуску, а калі мы вярнуліся на Зямлю, то навукоўцы апрацоўвалі і аналізавалі атрыманыя намі дадзеныя яшчэ два гады. У выніку ўся праграма заняла пяць гадоў, над ёй працавала вялікая колькасць людзей, але знакамітымі сталі толькі тыя 6 чалавек, якія 11 дзён правялі ў космасе. Я хачу звярнуць вашу ўвагу, што калі б не вялікая каманда спецыялістаў, то шатл ніколі б не адарваўся ад Зямлі і наогул не дасягнуў бы космасу.
І, вядома, каб палёт адбыўся, а заданне было выканана паспяхова, вельмі важная камунікацыя:
– Мы ўсе людзі, і ўсе робім памылкі, але самыя сур’ёзныя з іх адбываюцца з-за неразумення. Вы ўспрымаеце тое, што я кажу, зыходзячы са свайго бачання свету, і наадварот. Таму астранаўты прыкладваюць вялікія высілкі, каб паміж імі не паўстала непаразумення. Я са сваімі калегамі да палёту правёў 18 месяцаў, мы працавалі побач і за гэты час навучыліся разумець без слоў, што чалавек збіраецца сказаць ці зрабіць. Усё дзякуючы аднаму правілу, якое ўвёў наш камандзір: задаваць адзін аднаму пытанні, ведаючы на іх адказ. Гучыць вельмі дзіўна. Насамрэч, навошта мне штосьці пытаць, калі я ведаю адказ? Аднак гэта сапраўды працуе, бо, калі я атрымліваю адказ прыкладна такі, як і чакаў – значыць, камунікацыя прайшла паспяхова, але калі адказ наогул нечаканы, то або я зусім не зразумеў сітуацыі, што вельмі дрэнна ў космасе, або чалавек не ўцяміў сутнасці майго пытання. Лорэн ЭКТАН (ЗША): «Не варта баяцца складаных рэчаў, таму што яны могуць прывесці да добрых вынікаў, напрыклад, да палёту ў космас»
Свой палёт у космас Лорэн Эктан здзейсніў як навуковец-даследчык, у яго абавязкі ўваходзіла правядзенне навуковых даследаванняў Сонца і іншых нябесных аб’ектаў з выкарыстаннем перадавых тэхналогій даследавання прасторы. Аднак яго палёт мог і не адбыцца:
– Пасля доўгіх гадоў падрыхтоўкі ў ліпені 1985 г. наш карабель быў гатовы да палёту. Гэта быў выдатны дзень у Фларыдзе, і ўсё ішло цудоўна, але, калі мы ўжо знаходзіліся на борце і павінны былі ўзлятаць, за 3 секунды да старту камп’ютары выявілі праблему ў адным з асноўных рухавікоў – гэта былі дрэнныя навіны для нас. Запуск перанеслі, і «Чэленджар» усё-такі ўзляцеў праз 17 дзён. За гэты час я паспеў наведаць усе вечарынкі, якія былі арганізаваны ў Фларыдзе з нагоды нашага старту, – смеючыся, успамінае Лорэн.
– Калі мне трэба было вызначацца з прафесіяй і паступаць ва ўніверсітэт, мой брат параіў мне заняцца фізікай, ён сказаў, што варта заняцца самай складанай рэччу, у якой я магу дасягнуць поспеху. Я паслухаўся яго парады і пазней заняўся навукай, што потым прывяло мяне да таго, што я стаў спецыялістам па карыснай нагрузцы на касмічным караблі. Не варта баяцца складаных рэчаў, яны могуць прывесці да добрых вынікаў. З яго выступлення зразумела, што складанасцяў па жыцці астранаўт не баіцца і ва ўсім шукае плюсы:– Калі мне трэба было вызначацца з прафесіяй і паступаць ва ўніверсітэт, мой брат параіў мне заняцца фізікай, ён сказаў, што варта заняцца самай складанай рэччу, у якой я магу дасягнуць поспеху. Я паслухаўся яго парады і пазней заняўся навукай, што потым прывяло мяне да таго, што я стаў спецыялістам па карыснай нагрузцы на касмічным караблі. Не варта баяцца складаных рэчаў, яны могуць прывесці да добрых вынікаў.
Падчас палёту ў каманды былі цікавыя і важныя задачы – вывучэнне інфрачырвоных прамянёў, Сонца. Пасля сур’ёзных спраў экіпаж разнявольвала музыка: Лорэн – першы астранаўт, які ўзяў у космас гармоніку, «мы ігралі і спявалі, гэта было вельмі фальшыва, але давала магчымасць адпачыць». Без памылак у эксперыменце тым не менш не абышлося:
– Падзялюся сумнай, але вельмі важнай гісторыяй пра тое, як падчас палёту я дапусціў сур’ёзную памылку. Гэта быў вельмі просты эксперымент, я ведаў, як яго выконваць, аднак чалавеку ўласціва забываць, як рабіць некаторыя рэчы. Больш за 30 гадоў мая памылка не дае мне спакою, я думаў пра прычыны і прыйшоў да высновы: не хапіла практыкі. У мяне ёсць для вас адна парада: калі робіце нейкую важную рэч, то вам варта працаваць і працаваць не да таго моманту, калі вы зможаце ўсё зрабіць правільна, а да таго моманту, пакуль у вас проста не атрымаецца зрабіць няправільна.
Валерыя БАНДАРЧЫК
Фота Васіля Кузьмічкіна
Яшчэ больш фота у лічбавым фотаархіве БДУ


description: Thùy T rang - -

title: Thùy T rang


description: 1 верасня ў нашай краіне традыцыйна адзначаецца Дзень ведаў. Закончыліся летнія

title: Как прошел “День знаний” в Мядельском УПК ясли-сад-средняя школа


description: ЗНАЧНАМУ стымуляванню дзелавой актыўнасці і прадпрыемніцкай дзейнасці, стварэнню

title: Наталля Апановіч аб Указе Прэзидэнта № 345


description: НАПЯРЭДАДНІ новага навучальнага года валанцёры з Княгінінскай СШ Аліна Місуна і

title: Благотворительная акция в Княгинине


description: І ўвосень  шмат работы ў хлебаробаў. Адна з самых важных — сяўба азімых. Правесці гэту

title: Как продвигается работа в ОАО “Сватки”?


description: МЕНАВІТА пра гэта вялася прадметная размова на семінары-нарадзе “Аб развіцці

title: Семінар-нарада: “Аб развіцці рэгіянальных СМІ Мінскай вобласці”


description: СТАЛА традыцыяй у апошнія выхадныя жніўня ці першыя верасня ладзіць свята гарадскога

title: Праздник городского поселка Свирь


description: ІІ Еўрапейскія гульні пройдуць з 21 па 30 чэрвеня 2019 года ў Мінску. У буйнейшым спартыўным

title: Насустрач ІІ Еўрапейскім гульням-2019


description: ВЫСТАВА жывапісных работ Міколы Аўчыннікава “Нарачанскі край” адкрыецца ў

title: Выстава “Нарачанскі край”


description: ЖНІВЕНЬ стаў сёлета самым багатым на вяселлі: у апошні летні месяц на Мядзельшчыне

title: Август - рекордсмен по свадьбам


description: НА тэрыторыі раёна яшчэ з ліпеня прадаюцца кавуны і дыні. Гандляры хваляць свой тавар,

title: "Нарачанская зара" (пасведчанне аб рэгістрацыі №765 ад 4.11.2009)


description: МЯДЗЕЛЬСКІ раён газазабеспячэння філіяла вытворчага ўпраўлення «Маладзечнагаз»

title: Районный филиал “Молодечногаз” за первое полугодие выполнил план на 112%


description: Днямі на хутары Бароўка каля помніка ахвярам фашызму разам з актывістамі РА ГА “БРСМ”

title: Подготовка к реконструкции памятника жертвам фашизма на хуторе Боровка


description: ЯК вядома, увосень — работ восем. Кукурузу ўбірай, ды пра азімыя не забывай. Менавіта

title: 450 гектаров озимых в ОАО “Зани”


description: Выказванне “Дзе нарадзіўся — там і спатрэбіўся” ў поўным сэнсе адносіцца да

title: Библиотекарь Людмила Минковская рада каждому посетителю


description: ПА выніках адборачнага тура абласнога этапа рэспубліканскага тэлевізійнага праекта

title: Мядзельскія вучні ў праекце “Я ведаю”


description: Паважаныя педагогі, ветэраны педагагічнай працы, вучні, студэнты і бацькі! Сардэчна

title: 1 сентября - День знаний!


description: Санаторый “Нарач” можа пахваліцца шыкоўным відам на самае вялікае возера Беларусі з

title: Яня Бялевіч: “Вазьмі маю любоў, “Нарач”!


description: Раённая газета “Нарачанская зара” паведамляла ўжо пра сацыяльную кампанію “Ніхто не

title: “Ніхто не забыты” ў вёсцы Вытраскі


description: У гімназіі-інтэрнаце горада Мядзела 6 верасня адбыўся адкрыты дыялог на тэму «БРСМ і я».

title: Открытый диалог “БРСМ и я”


description: Як паведамілі з упраўлення па працы, занятасці і сацыяльнай абароне райвыканкама, за

title: Заявы аб атрыманні пасведчання шматдзетнай сям’і


description: Пра падзеі мінулай вайны нам дагэтуль нагадваюць помнікі і воінскія пахаванні,

title: Пакуль жывём - памятаем!


description: Нядаўна ў Заслаўі прайшлі Алімпійскія дні моладзі па веславанні на байдарках і каноэ. У

title: Чарговыя поспехі мядзельскіх весляроў


description: У большасці выпадкаў людзі тонуць па ўласнай віне, па прычыне банальнага невыканання

title: Что нужно обязательно иметь с собой, если вы собираетесь рыбачить на лодке?


description: У гэтыя дні ў Плешчаніцах праходзіць першынство Мінскай вобласці па кросе і

title: Першынство Мінскай вобласці па кросе і лыжаролерах сярод ДЮСШ


description: Начальнік раённага аддзела па надзвычайных сітуацыях Андрэй Каркоцкі 7 верасня

title: Новости Мядельского района


description: У Мядзельскім фізкультурна-аздараўленчым цэнтры адбыўся турнір па міні-футболе сярод

title: Турнір сярод ваенных камісарыятаў


description: Гледзячы на гэтага статнага, энергічнага мужчыну, ніколі не скажаш, што яму 75. А

title: На быстрыні жыцця


description: Працягваецца летне-асенні сезон палявання. Прыхапіўшы стрэльбу, а то і лодку, лаўцы

title: Страляць па правілах


description: ПАСЕЯЦЬ азімыя культуры своечасова і якасна — такая задача пастаўлена перад

title: Время для озимых: работы в ОАО “Мядельское агропромэнерго”


description: Ізноў ў Нацыянальным дзіцячым адукацыйна-аздараўленчым цэнтры «Зубраня» праходзіць

title: Кадэты спаборнічалі ў кулявой стральбе


description: 15-16 верасня бягучага года дзве каманды робататэхнікаў гімназіі-інтэрната г. Мядзела

title: Мядельские школьники едут в Тайланд на международный этап WRO-2018


description: 28 ВЕРАСНЯ адвакаты юрыдычнай кансультацыі раёна з нагоды Дня пажылых людзей будуць

title: Бясплатны прыём у адваката


description: ПА ўраджайнасці кукурузы ААТ “Будслаўскае” займае другое месца па раёне, саступаючы

title: ААТ “Будслаўскае” - срэбра па ўраджайнасці кукурузы


description: Да людзей, якія сваімі дасягненнямі ў розных сферах жыцця праслаўляюць наш азёрны

title: Кацярына Хацяновіч - Толькі моцным духам пакараюцца вяршыні!


description: НЯДАЎНА ў г. п. Плешчаніцы праходзіла адкрытая спартакіяда сярод спецыялізаваных

title: Адкрытая спартакіяда ў г. п. Плешчаніцы


description: КАЛЕКТЫЎ работнікаў Мядзельскага філіяла камунальнага ўнітарнага прадпрыемства

title: Мядельский филиал “Миноблтопливо”: коллектив небольшой - работа отвественая.


description: У Нарацкай сельскай бібліятэцы створаны куток кітайскай літаратуры, які называецца:

title: Кружок китайской литературы в Нарочанской сельской библиотеке


description: УПРАЎЛЕННЕ па працы, занятасці і сацыяльнай абароне райвыканкама з 10 верасня

title: Уборка картофеля в ОАО “Свир-агро”


description: ХАЦЯ асабісты прыём грамадзян памочнікам Прэзідэнта Рэспублікі Беларусь-інспектарам

title: У Мядзеле прайшоў прыём грамадзян памочнікам Прэзідэнта Рэспублікі Беларусь-інспектарам па Мінскай вобласці Ігарам Яўсеевым


description: НАЙБОЛЬШУЮ колькасць збожжа рэалізавалі дзяржаве хлебаробы ААТ «Будслаўскае» — 1154

title: Поспех хлебаробаў ААТ “Будслаўскае”


description: У ГЭТЫЯ вераснёўскія дні найвышэйшых вытворчых паказчыкаў дабіваецца калектыў

title: Найвышэйшыя вытворчыя паказчыкі


description: ЯК паведаміла дырэктар гімназіі-інтэрната Ірына Азарка, у пяты клас самай прэстыжнай

title: Новые ученики в гимназии-интернате


description: На гэтым тыдні пачалася ўборка бульбы ў ААТ “Свір-агра”. Па стане на ўчарашнюю раніцу

title: Уборка бульбы ў ААТ “Свір-агра”


description: Паводле інфармацыі азёрнай станцыі “Нарач”, першая дэкада верасня стала самай цёплай

title: Самы цёплы верасень


description: Бар санаторыя “Белая Русь” пасля рамонту выглядае як фотаздымак з часопіса з моднымі

title: Галіна Нябеская: “Адпачынак нам толькі сніцца”


description: На базе ўстаноў адукацыі раёна прайшлі жнівеньскія секцыі для ўсіх катэгорый

title: Вебинар для педагогов


description: Напярэдадні адзінага дня інфармавання насельніцтва адбыўся традыцыйны семінар

title: Семінар ідэалагічнага актыву раёна


description: МЯДЗЕЛЬСКІ музей народнай славы збірае матэрыялы для выставы, прысвечанай 100-годдзю

title: Мядельский музей народной славы обращается к жителям района!


description: Міжшкольны турнір па міні-футболе «Нашы перамогі — табе, родны край» адбыўся 1 верасня

title: Турнир по мини-футболу


description: У БАЯРСКАЙ сельскай бібліятэцы-доме вольнага часу адбылася сустрэча з вядомым

title: Прошла встреча с чешским оперным певцом Сергеем Зубкевичем


description: З 15 верасня ў арандаваных паляўнічых угоддзях адкрываецца летне-асенні сезон

title: У суботу адкрываецца паляўнічы сезон


description: 16 інвалідаў, ветэранаў з Нарачы, Сватак, Канстанцінава Слабадскога сельсавета,

title: Экскурсія ў Дэндралагічны сад


description: ПЕРШЫ званок прагучаў і для пяці першакласнікаў Старагабскага вучэбна-педагагічнага

title: Начало учебного года в Старогабском учебно-педагогическом комплексе.


description: ЗАВЯРШЫЛАСЯ чарговая ўступная кампанія ў вышэйшыя і сярэднія навучальныя ўстановы

title: Найвышэйшы прахадны бал - у педагогаў


description: КЛОПАТАЎ зараз у сельскіх працаўнікоў хоць адбаўляй. Звозка цюкоў і рулонаў саломы з

title: Уборка кукурузы в ОАО “Занарочанский”


description: НЯДАЎНА каля вёскі Наўры Сваткаўскага сельсавета завяршыўся двухтыднёвы археалагічны

title: “Открытый диалог” на археологических раскопках в Наврах


description: З 17 па 27 верасня ў раёне адбудзецца медыка-асветніцкая акцыя “Папярэдзім інфаркт

title: “Папярэдзім інфаркт міякарда”


description: У суботу многія мядзяльчане наводзілі парадак у райцэнтры: устанаўлівалі і фарбавалі

title: Финишная прямая в подготовке к “Дожинкам-2018″


description: У Крывіцкім вучэбна-педагагічным комплексе яслі-сад-сярэдняя школа завяршаецца

title: Необычная история молодого повара Кривичской школы


description: НА мінулым тыдні ў сталіцы нашай краіны на працягу чатырох дзён праходзіў чарговы

title: Международный медиафорум: “Партнерство во имя будущего”


description: У АБЛАСНЫМ форуме сельскай моладзі, які праходзіць на базе Беларускага дзяржаўнага

title: АБЛАСНЫ форум сельскай моладзі


description: 26 удзельніц клуба «Актыўнае даўгалецце», які дзейнічае пры Астравецкай раённай

title: Клуб “Активное долголетие” на экскурсии в Мядельском районе


description: У дзяцінстве мне заўсёды было цікава, адкуль у нас на дачы бяруцца дошкі для плоту.

title: Павел Шибков: ” В своих людях я уверен - не подведут”


description: DELFI - Некоторые из этих слов, по заключению, вовсе не оскорбительны, разве в определенном контексте. Некоторые обладают двойственной окраской, а некоторые - четко негативные. Вывод сделали на основании словарей и Википедии.

title: В Беларуси выясняли, оскорбительны ли слова "бульбаш", "москаль", "лабус" и "жид"

maintext:
View this post on Instagram
Змяняецца колер валасоў, з’яўляецца барада, а мы ўсё пішам і пішам з @anahornaja ... кніжку па абароне беларускай мовы 😊 Якія выпадкі абароны моўных правоў, на вашу думку, нам варта ўключыць? #беларускаямова #беларусь
A post shared by Ihar Sluchak (@ihar.sluchak) on Jun 12, 2018 at 1:56am PDT


authors:
Калі Ласка
Увядзіце Ваша Імя

title: Японская прынцэса выйшла замуж за прасталюдзіна Фота

maintext:
Японская прынцэса Аяка Такамада, стрыечная пляменніца імператара Японіі Акіхіта, выйшла замуж за простага чалавека Кея Морыя і страціла свой статус. Пра гэта паведаміў інфармацыйны партал Japan Today.
Цырымонія прайшла ў храме Мэйдзі ў Токіа — найбуйнейшай святыні ў горадзе. Падчас цырымоніі жаніх і нявеста разам выпілі сакэ з трох кубкаў паводле сінтаісцкага рытуалу і абмяняліся пярсцёнкамі паводле заходняга звычаю на вачах у 30 гасцей. 28-гадовая нявеста была апранута і прычасаны ў стылі перыяду Хэйан (з 794 па 1185 гады).
Прынцэса развіталася з імператарам Акіхіта на мінулым тыдні. Яна выказала надзею, што зможа дапамагаць яму і яго жонцы як былы член сям’і.
У японскай імператарскай сям’і мужчыны могуць ажаніцца з прасталюдзінкай, якія за кошт гэтага атрымліваюць імператарскі статус. Калі ж жанчына выходзіць замуж не за прадстаўніка дваранства, яна абавязана адмовіцца ад свайго статусу.
«Я перапоўнена шчасцем», — прызналася дзяўчына журналістам.


authors:
Калі Ласка
Увядзіце Ваша Імя

title: Навукоўцы прызначылі дату нараджэньня першага незямнога дзіцяці

maintext:
Дасьледнікі зь міжнароднага праекту SpaceLife Origin шукаюць жанчын-добраахвотніц, згодных нарадзіць па-за Зямлёй, каб вывучыць, як космас уплывае на розныя аспэкты чалавечага цела, і ў будучыні забясьпечыць магчымасьць устойлівага жыцьця ў космасе, паведамляе GlobeNewswire, перадае Радыё Свабода.
Экспэрымэнт з нараджэньнем «незямнога дзіцяці» плянуюць правесьці ў 2024 годзе.
«Калі чалавецтва хоча стаць мультыплянэтарным відам, мы таксама павінны навучыцца размнажацца ў космасе», — кажа заснавальнік і генэральны дырэктар SpaceLife Origin Кіс Малдэр. Праект заснаваны ў Нідэрляндах, мае прадстаўніцтва ў ЗША, супрацоўнічае з кампаніямі ва ўсім сьвеце.
Цяпер кампанія распрацоўвае «касьмічны інкубатар для эмбрыёнаў»: у яго плянуюць зьмясьціць чалавечую спэрму і заплодкавыя вузы (яйцаклеткі), каб выправіць у космас у 2021 годзе. Як толькі інкубатар апынецца ў космасе, заплодкавыя вузы будуць аплодненыя. Праз чатыры дні пасьля запуску апарат вернецца на Зямлю, дзе аплодненыя вузы штучна ўвядуць у поласьць маткі добраахвотніцы, цяжарнасьць і роды якой на Зямлі будзе кантраляваць каманда спэцыялістаў.
Праз тры гады пасьля тэстаў адну або некалькі цяжарных жанчын выправяць за межы Зямлі.
«Падчас 24–36-гадзіннай місіі жанчына народзіць за 250 міляў (каля 400 кілямэтраў. — РС) над Зямлёй у суправаджэньні навучанай мэдычнай каманды сусьветнага роўню», — паведамляе сайт кампаніі. — Старанна падрыхтаваны і кантраляваны працэс, аналягічны зямным заходнім стандартам для маці і дзіцяці, дазволіць зьнізіць усе магчымыя рызыкі».
Паводле інфармацыі SpaceLife Origin, адно толькі зачацьце эмбрыёна ў космасе можа каштаваць каля 5 млн даляраў, але кошт нараджэньня не падаецца.
Пошук добраахвотнікаў пачнецца ў 2022 годзе.


authors:
Калі Ласка
Увядзіце Ваша Імя

title: Латвія апублікуе картатэкі КДБ СССР

maintext:
Дэпутаты латвійскага Сейму прынялі закон аб аб публікацыі ў інтэрнэце дакументаў КДБ. У агульны доступ будуць выстаўленыя спісы асабістых дадзеных і працоўных справаў агентаў, матэрыялы няўдалае вярбоўкі, а таксама аператыўныя справы КДБ.
Цэнтру дакументавання наступстваў таталітарызму даручана да 3 снежня перадаць дакументы Латвійскаму нацыянальнаму архіву. Усе звесткі будуць размешчаныя на сайце ведамства ўжо да 31 снежня 2018 года.
«Згодна з прынятым законам, будуць апублікаваныя агентурныя картатэкі, картатэка ўліку пазаштатных аператыўных супрацоўнікаў і тэлефонныя кнігі работнікаў КДБ, якія змяшчаюць інфармацыю аб штатных супрацоўніках і існыя ў архівах апісанні Цэнтральнага камітэту кампартыі Латвіі», – адзначаецца ў прэзідыуме Сейма.
З 1 траўня 2019 года плануецца публікацыя і іншых дакументаў КДБ.


authors:
Калі Ласка
Увядзіце Ваша Імя

title: Беларускія рэжысёры здымаюць свае фільмы з удзелу ў "Лістападзе"

maintext:
23 кастрычніка падчас прэс-канферэнцыі “Лістапада” стала вядома, што цяпер дырэкцыя фестывалю не будзе прымаць удзел у выбары фільмаў для нацыянальнага конкурсу. Канчатковае рашэнне будзе за камісіяй, на чале якой — першы намеснік міністра культуры Ірына Дрыга.
У адказ на гэта сёння некаторыя рэжысёры паведамілі, што здымаюць свае фільмы з удзелу ў конкурсе, паведамляе tut.by.
Акрамя таго, стала вядома, што камісія не дапусціла да ўдзелу ў конкурсе “Лістапада” альманах “Драма” папярэдніх пераможцаў Мікіты Лаўрэцкага і Юліі Шатун (пры ўдзеле Аляксея Свірскага), а таксама новы фільм вядомага беларускага аўтара, рэжысёра “Масакры” Андрэя Кудзіненкі. У нацыянальны конкурс не трапіла і новая карціна беларускага дакументаліста, удзельніка шматлікіх міжнародных кінафестываляў Андрэя Куцілы — “Стрыптыз і вайна”. Прычыны адмовы аўтарам не тлумачацца.
25-ы па ліку кінафэст “Лістапад” пачнецца ў Мінску 2 лістапада.
Ірына Дрыга вядомая тым, што менавіта яе подпіс стаіць пад пастановай Міністэрства культуры ад 1 снежня 2014 года аб зацвярджэнні ахоўных зон у Курапатах.


authors:
Калі Ласка
Увядзіце Ваша Імя

title: Жыхар Ганцавіцкага раёна заплаціў $34 тысячы падатку

maintext:
Жыхар Ганцавіцкага раёна задэклараваў даход за 2017 год у памеры 576,2 тысяч рублёў (каля 298 тысяч долараў па сярэднеўзважаным курсе Нацбанка за 2017 год). Гэтыя грошы ён атрымаў з-за мяжы па дамовах за аказанне юрыдычных паслуг, перадае Еўрарадыё.
Сума выплачанага падаходнага падатку з гэтага даходу склала 74 900 рублёў (каля 38,7 тысяч долараў). Пра гэта са спасылкай на намесніка начальніка ІМПЗ па Баранавіцкага раёна паведамляе TUT.by.
Што праўда, гэта не самы высокі даход, атрыманы ў Беларусі за 2017 год. Рэкорд належыць жыхару Цэнтральнага раёна Мінска: 58 мільёнаў 862 тысячы 179 рублёў. Яму ж належыць і найбольшы сплачаны падаходны падатак: 7 млн 30 тысяч 215 рублёў.


authors:
Калі Ласка
Увядзіце Ваша Імя

title: У Італіі ў гарах загінуў вядомы беларускі IT-прадпрымальнік

maintext:
У Італіі загінуў вядомы беларускі IT-прадпрымальнік Андрэй Багамолаў. Трагедыя здарылася 30 верасня ў гарах, інфармуе сайт dev.by. Багамолаў захапляўся скалалажаннем і скайранінгам. У апошнім допісе ў Facebook ён анансаваў трэніроўку ў выхадныя і запрашаў сяброў далучыцца да яго, перадае Еўрарадыё.
Сайт ANSA.it паведамляе, што беларускі альпініст загінуў апоўдні 30 верасня на фераце (скальны ўчастак, абсталяваны металічнымі канструкцыямі для праходжання), якая лічыцца адной з самых складаных у Альпах. Трагедыя адбылася на вышыні каля 500 метраў, беларус загінуў на месцы. Для таго, каб знайсці цела і даставіць яго з гор, былі прыцягнутыя карабінеры, ратавальнікі і верталёт службы выратавання Aiut Alpin Dolomites.
Спачатку лічылася, што загінулы можа быць грамадзянінам Вялікабрытаніі, таму што перад самым інцыдэнтам Багамолаў перакінуўся парай слоў па-ангельску з іншай групай альпіністаў.
Андрэй Багамолаў быў адзіным індывідуальным прадпрымальнікам сярод рэзідэнтаў Парку высокіх тэхналогій (там ён зарэгістраваўся ў 2008 годзе). У прыватнасці, развіваў воблачную платформу ERPVault, якая дазваляе кіраваць ключавымі рэсурсамі прадпрыемства. У 2015-м прадпрымальнік скончыў аспірантуру па спецыяльнасці Computer Science ў Італіі ва Універсітэце Трэнта.


authors:
Калі Ласка
Увядзіце Ваша Імя

title: Зміцер Вайцюшкевіч заспяваў Маякоўскага па-беларуску

maintext:
2 лістапада ў Мінску Зміцер Вайцюшкевіч ладзіць канцэртную прэзентацыю новага альбома «Люблю» на вершы Уладзіміра Маякоўскага. 5 кастрычніка адбылася прэм’ера песні «Паслухайце» з яго, напісанай на беларускі пераклад аўтарства Рыгора Барадуліна.
– Калі выйшаў мой першы альбом на вершы Маякоўскага ў 2005 годзе, Барадулін мяне спытаў, чаму я не скарыстаў нідзе беларускія пераклады. А я проста неяк непадумаў, што яны ёсць! І вось гэтым разам узгадаў, зрабіў – вельмі такі пранікнёны і светлы тэкст, які хацелася дапоўніць адпаведнай музыкай, – распавядае Вайцюшкевіч.
Пераклад «Паслухайце» быў зроблены Рыгорам Барадуліным яшчэ на пачатку 80-х і выдадзены ў аднайменным зборніку. Акрамя гэтай кампазіцыі на альбоме «Люблю» будзе яшчэ адна песня на беларускай – «Размова з фінінспектарам аб паэзіі» ў перакладзе Віталя Рыжкова.
Канцэртная прэзентацыя дыска адбудзецца ў зале «ОК16» (вул. Кастрычніцкая, 16). На сцэну Вайцюшкевіч гэтым разам выйдзе з AppleTea, Аляксандрам Шувалавым і іншымі ўдзельнікамі праекта. У першай частцы прагучыць новы альбом, у другой – лепшыя песні з іншых дыскаў Вайцюшкевіча.
Квіткі: ад 24 да 33 рублёў на сайце і ў касах Kvitki.by. Пачатак у 19:00.


authors:
Калі Ласка
Увядзіце Ваша Імя

title: "Каб не было новых канфліктаў і боек". Грамадcкая дырэкцыя Курапатаў згодная на афіцыйны помнік, але ў іншым месцы

maintext:
Кіраўнік грамадcкай дырэкцыі Народнага мэмарыялу ў Курапатах Алесь Чахольскі прапанаваў кампрамісны варыянт размяшчэння мемарыяльнага знаку «памяці і прымірэння», які ўлады збіраюцца паставіць на пагорку ў цэнтры Курапатаў, паведамляе Радыё Свабода.
«Каб не было новых канфліктаў і боек, каб годна захаваць памяць аб ахвярах рэпрэсіяў»
Раней актывісты КХП БНФ ды іншых грамадскіх арганізацыяў, якія ўжо шмат гадоў апякуюцца Курапатамі, выказваліся супраць усталявання афіцыйнага мемарыяльнага знаку.
«Наконт умяшання дзяржавы ў Курапаты наша пазіцыя не змянілася — няма чаго туды лезьці, там ужо стаіць мемарыял, створаны народам, — патлумачыў Алесь Чахольскі. — Але што да ўсталявання памятнага знаку мы гатовыя на кампраміс і згодныя, каб ён быў пастаўлены на падножжы гары. Паўтаруся: не на ўзвышшы, празваным “Галгофай“, а на падножжы, на ўваходзе ў мемарыял з боку Мінску. На наш погляд, ён там будзе дарэчы і не парушыць ансамбль мемарыялу, які ўжо склаўся».
Паводле Чахольскага, ідэю гэтага кампрамісу падтрымліваюць як сябры грамадскай дырэкцыі Народнага мемарыялу, так і пікетоўцы рэстарацыі «Поедем поедим». Кампрамісны варыянт усталявання мемарыяльнага знаку ўхваліў у размове з карэспандэнтам Свабоды намеснік старшыні партыі КХП-БНФ Юрась Беленькі.
Пра гэтую прапанову, кажа Чахольскі, ведаюць і аўтары афіцыйнага мемарыяльнага знаку.
Актывісты гатовыя ўзяць удзел у добраўпарадкаванні ўваходу ў Курапаты, дзе прапануюць усталяваць афіцыйны мемарыяльны знак, у прыватнасці — забрукаваць дарогу.
«Ужо сабраныя грошы, збіраюцца камяні», — сказаў Алесь Чахольскі.


authors:
Калі Ласка
Увядзіце Ваша Імя

title: Лепшы “крумкач” атрымае патрыманае аўто

maintext:
Такі падарунак вырашыў зрабіць аднаму з футбалістаў заўзятар каманды, якая зараз выступае ў другой лізе айчыннага першынства.
Як вядома, сталых і багатых спонсараў у “Крумкачоў” сёлета няма. Футбльны клуб фінансуецца на ахвяраванні неабыякавых людзей, у ліку якіх, напрыклад, вядомы піяніст Юрый Бліноў, а самі футбалісты гуляюць, што называецца, на голым энтузіязме.
Незвычайным спосабам вырашыў падтрымаць каманду адзін з яе заўзятараў – Віталь Новікаў.
Вось што ён напісаў на сваёй старонцы ў “Фэйсбуку”:
“Зараз у мяне здарылася прышпільная гісторыя: я набыў аўтамабіль Nissan micra 2004 года, які не спатрэбіўся. І я вырашыў прадаць яго на 500 долараў танней, чым набыў, не лічачы сродкаў, якія былі затрачаны на выпраўленне ўсіх недахопаў.
Да мяне сталі прыязджаць “перакупы”, людзі, якія хацелі скінуць яшчэ 500 долараў, і звычайныя людзі, якія знаходзілі “касякі” і жадалі купіць аўто за капейкі”.
Віталь Новікаў прызнае, што аўто і сапраўды не новае, у яго ёсць нязначныя недахопы, але на такіх умовах, якія прапаноўвалі патэнцыяльныя пакупнікі, расставацца з машынай ён не захацеў. Таму вырашыў паступіць нестандартна:
“Я хачу падарыць гэты аўтамабіль лепшаму (на мой погляд) футбалісту “Крумкачоў” у выпадку, калі каманда зойме першае месца.
Я не багаты чалавек, каб раскідвацца грашыма, але вельмі люблю “Крумкачоў” і не падтрымліваю прынцып халявы. Калі халява і будзе, то толькі за справу і толькі на футбольным полі”.
Адзначым, што да заканчэння чэмпіянату Беларусі камандам засталося правесці па чатыры гульні.
На гэты момант сталічныя “Крумкачы” займаюць у турнірнай табліцы другое месца, адстаючы ад брэсцкага “Руху” ўсяго на адно ачко. Каманда і сапраўды мае ўсе шанцы ў наступным сезоне гуляць у першай лізе.
Дарэчы, калі “Крумкачы” не здолеюць выйграць турнір, то Віталь Новікаў прадасць аўто “за столькі, за сколькі купяць” і аддасць грошы ў дзіцячую школу “Крумкачоў”.


authors:
Калі Ласка
Увядзіце Ваша Імя

title: Пад Лепелем фура насмерць збіла жаўнера

maintext:
У выніку інцыдэнту, які здарыўся ў ноч на 22 кастрычніка, загінуў жаўнер.
Пра гэта паведаміў інспектар аддзялення агітацыі і прапаганды ДАІ УУС Віцебскага аблвыканкаму Аляксандр Цевялёў.
Кіроўца фуры «DAF» у вёсцы Бароўка, дзе дыслакуецца вайсковая частка, наехаў на 19-гадовага вайскоўцаў, які раптам выскачыў на дарогу. Ад атрыманых траўмаў малады чалавек загінуў на месцы.
Цяпер высвятляюцца акалічнасці здарэння.


authors:
Калі Ласка
Увядзіце Ваша Імя

title: Пуцін распавёў пра супрацоўніцтва з Беларуссю і будаўніцтва АЭС "сабе на шкоду"

maintext:
У Расіі і Беларусі высокі ўзровень кааперацыі, заявіў Уладзімір Пуцін, выступаючы на V Форуме рэгіёнаў у Магілёве. Пры таваразвароце 32,4 млрд даляраў у мінулым годзе аб’ём капіталаўкладанняў Расіі ў Беларусь ацэньваецца ў 4 млрд даляраў.
Найбуйнейшым сумесным праектам дзвюх краін Пуцін назваў будаўніцтва АЭС, першы блок якой запусцяць у 2019 годзе. «Сабе на шкоду робім, замест таго, каб газ пастаўляць», – адзначыў ён.


authors:
Калі Ласка
Увядзіце Ваша Імя

title: Лукашэнка назваў смешнымі размовы пра ўключэнне Беларусі ў склад Расіі

maintext:
Беларускі лідар Аляксандар Лукашэнка заявіў на сустрэчы з паслом Расіі Міхаілам Бабічам 10 кастрычніка, што Беларусь у 1990-я гады атрымала незалежнасць і суверэнітэт не толькі дзякуючы памкненням нашага народа, але і па волі кіраўніцтва Расіі, перадае Еўрарадыё.
“Гэтага хацела Расія і тагачаснае кіраўніцтва Расіі. Цяперашняе кіраўніцтва заяўляла пра пераемнасць курсу. У XXI стагоддзі казаць (як яны пішуць там) пра інкарпарацыю, уключэнне Беларусі ў склад Расіі, проста смешна”, — заявіў кіраўнік Беларусі.
Лукашэнка падкрэсліў, што ён “ні разу ад цяперашняга прэзідэнта Расіі гэтага (пра ўключэнне Беларусі ў склад РФ. — Еўрарадыё) не чуў, і мінулага, першага прэзідэнта Расіі”.


authors:
Калі Ласка
Увядзіце Ваша Імя

title: Памерла адна з пацярпелых падчас выбуху на "Магілёўдрэве"

maintext:
Памерла адна з пацярпелых падчас выбуху на “Магілёўдрэве”. Пра гэта раніцай 1 кастрычніка ў Facebook паведаміла афіцыйная прадстаўніца Следчага камітэта Юлія Ганчарова. Найхутчэй яна мае на ўвазе 57-гадовую жанчыну, у якой былі апёкі больш за 60% цела. Яе прывезлі ў Мінск у Рэспубліканскі апёкавы цэнтр Мінскай гарадской клінічнай бальніцы хуткай медыцынскай дапамогі і спрабавалі выратаваць, перадае Еўрарадыё.
Выбух у фарбавальнай камеры магілёўскага прадпрыемства адбыўся 25 верасня ў 18:30, пасля чаго пачаўся пажар. У той момант у цэху быў майстар і 8 рабочых. Пацярпелі шэсць чалавек: тры мужчыны і тры жанчыны. Іх шпіталізавалі.
Расследаванне асабіста кантралюе старшыня Следчага камітэта Іван Наскевіч, які наведаў “Магілёўдрэў” і правёў аператыўную нараду са следчай групай. Крымінальную справу распачалі па артыкуле “парушэнне правілаў вытворча-тэхнічнай дысцыпліны і правілаў бяспекі, якія прывялі да выбуху і прычынення цяжкіх цялесных пашкоджанняў работнікам прадпрыемства”.


authors:
Калі Ласка
Увядзіце Ваша Імя

title: Беларускі фільм трапіў у лонг-ліст прэміі "Оскар"

maintext:
«Крышталь» рэжысёркі Дар’і Жук – першая ў сучаснай гісторыі стужка, намінаваная на амерыканскую кінапрэмію, прэтэндуе на перамогу ў намінацыі «Найлепшы фільм на замежнай мове».
Усяго ў лонг-ліст увайшло 87 фільмаў. У спіс патрапілі і нашыя суседзі – дэбют Канстанціна Хабенскага «Сабібор», а таксама фільм Сяргей Лазніцы «Данбас».
Шорт-ліст з пяці-шасці намінантаў назавуць 22 студзеня. Цырымонія ўручэння прызоў Амерыканскай кінаакадэміі пройдзе ў 91-ы раз 24 лютага.
Дзеянні карціны Дарʼі Жук адбываюцца ў 90-я гады ў Беларусі. Маладая дзяўчына-дыджэй марыць зʼехаць у Амерыку, але робіць памылку ў заяве на візу. Цяпер яна вымушаная правесці тыдзень у невялікім завадскім мястэчку, каб не пазбавіцца шанцу на выкананне сваёй «амерыканскай мары». У фільме паказана панарама жыцця 90-х: моладзевыя падпольныя вечарыны, стыхійныя рынкі, мары маладых людзей пра эміграцыю і жыццё застылай у часе правінцыі.


authors:
Калі Ласка
Увядзіце Ваша Імя

title: У Гародню едзе Лукашэнка

maintext:
19 кастрычніка плануецца прыезд кіраўніка Беларусі Аляксандра Лукашэнкі ў Гародню.
Горад рыхтаваўся да прыезду кіраўніка краіны цягам тыдня, вуліцы горада чысцілі, малявалі бардзюры, умацоўвалі дамы, якія знаходзіліся ў аварыйным стане ці былі пад знос. Пра тое, што зараз адбываецца на цэнтральных вуліцах горада, распавядае наш карэспандэнт:
– Гародня рыхтуецца да прыезду Лукашэнкі падвышанымі мерамі бяспекі. У горадзе назіраецца вялікая колькасць міліцыянтаў, якіх, верагодна, прывезлі з розных рэгіёнаў Беларусі. На кожным куту дзяжураць людзі ў цывільным і ў форме супрацоўнікаў ДПС. У медычных установах, якія знаходзяцца паблізу парку “Пышкі”, дзяжураць міліцыянты, а таксама ўсім супрацоўнікам медычных службаў забаранілі адчыняць вокны цягам дня, таму што верагодна каля іх будынка будзе праязджаць Лукашэнка.
Падчас візіту чакаецца, што Лукашэнка прыляціць ў Гародню на верталёце.
Сустракацца з кіраўніцтвам горада ён будзе не ў цэнтры Гародні, а ў лесапарку „Пышкі”, дзе зрабілі адмысловы макет, які імітуе Савецкую плошчу.


authors:
Калі Ласка
Увядзіце Ваша Імя

title: Станцыю метро “Кастрычніцкая” закрылі амаль на гадзіну з-за нічыйнай торбы

maintext:
17 кастрычніка ў 9.19 раніцы на станцыі метро знайшлі “бясхозную” торбу, з-за якой у 9.37 станцыю закрылі для пасажыраў. Пра сітуацыю паведаміла прэс-служба Мінскага метрапалітэна. Цягнікі ехалі без перапынку. Пры гэтым станцыя “Купалаўская” працягвала працаваць у штатным рэжыме, перадае Еўрарадыё.
На месца здарэння выехалі сапёры. Яны аглядзелі торбу і тэрыторыю станцыі. У торбе былі рэчы, праўда, не ўдакладняецца, якія.
У 10.29 праца станцыі метро “Кастрычніцкая” была адноўлена.


authors:
Калі Ласка
Увядзіце Ваша Імя

title: Беларуска, якая жыла ў Маскве, прыехала нараджаць у Мінск і памерла ў ВІП-палаце

maintext:
31-гадовая случчанка памерла пасля родаў у VIP-аддзяленні 6-га радзільні Мінска.
Паводле «Камсамольскай праўды ў Беларусі», жанчына са сваім партнёрам — шлюб у іх не быў аформлены — жыла ў Маскве. Але яна прынцыпова вырашыла нараджаць у Беларусі. А пасля нараджэння дзіцяці пара хацела з’ехаць у Ізраіль.
Пасля родаў хлопчык выжыў. Яго назвалі Давыдам. А яго маму, Валянціну Захарэвіч, пахавалі на радзіме — у Слуцку.
Жанчына нараджала ў мінскай радзільні нумар 6, ляжала ў ВІП-палаце. Як распавёў «Камсамольскай праўдзе» муж загінулай, дактары сказалі, што, магчыма, каляплодавыя воды трапілі ў кроў. Жанчына памерла праз 2 дні пасля родаў.
Па словах мужа, цяжарнасць праходзіла без паталогій. Радзільню Валянціна выбірала сама. Жанчына сама была ўрачом, працавала рэабілітолагам у бальніцы хуткай дапамогі.
Валянціна з мужам прыехалі ў Мінск. У ноч з 18 на 19 жніўня ў жанчыны пачаў моцна балець жывот. Яна вырашыла ехаць у радзільню, там яе змясцілі ў аддзяленне паталогіі цяжарнасці. У нядзелю жывот працягваў балець. Уначы жанчына ізноў скардзілася медсястры на боль, у выніку Валянціну перавялі ў ВІП-палату.
20 жніўня Валянціну забралі ў радзільную залу, яна нарадзіла хлопчыка. Яе «грамадзянскі муж» пацікавіўся, што з жонкай.
«Адказалі, што праз дзве гадзіны адыдзе ад наркозу, і прывязуць. Гадзіны праз паўтары я зноў запытаў, як там мая жонка. Спытаў, ці можна да яе зайсці. Дазволілі, я зайшоў у радзал. Ўбачыў бледна-сіні твар жонкі і абсалютна сінія вусны. Мне сказалі, што, магчыма, яна страціла больш крыві, чым іншыя парадзіхі, – распавёў муж жанчыны. —
Жонка ляжала з заплюшчанымі вачыма. Я сядзеў побач, трымаў яе за руку, у нейкі момант рукі задрыжалі. Мяне вывелі, і наступная карціна, якая стаіць у маёй галаве — дзверы засталіся адкрытымі — жонцы рукамі ціснуць на грудную клетку. У яе спынілася сэрца. Я так і не зразумеў: чаму не ўжылі дэфібрылятар?..
Жонку перавезлі ў аперацыйную, дзе яна знаходзілася ўсю ноч. На пытанне, што адбылося, мне адказалі, што каляплодавыя воды патрапілі ў кроў, што і выклікала такую рэакцыю. Я і сваякі былі ў віп-палаце. Раніцай у сераду, праз два дні пасля нараджэння дзіцяці, быў тэлефонны званок, нам паведамілі, што Валянціна памерла».
У радзільні не каментуюць выпадак. Следчыя праводзяць праверку.


authors:
Калі Ласка
Увядзіце Ваша Імя

title: Экскурсавод у Нясвіжскім палацы назвала беларускую мову сялянскай

maintext:
На экскурсіі для расійскіх турыстаў па Нясвіжскім палацы экскурсавод назвала беларускую мову “польскім дыялектам”. Сведкам гэтага стаў фізік Ягор Лебядок, перадае Еўрарадыё.
“Экскурсавод крыху сапсавала настрой (“белорусский язык начал формироваться в середине XIX века”, “белорусский язык — это диалект польского языка”, “белорусский язык — крестьянский язык”, “Статут ВКЛ написан на церковном языке или на старославянском языке” і т.п. трызненне”, — дзеліцца ўражаннямі Ягор.
Падобныя заявы могуць пацягнуць разбіральніцтва па артыкуле 9.22 Адміністрацыйнага кодэкса — прэцэдэнты ўжо былі. За публічную знявагу дзяржаўнай мовы ў Беларусі можна атрымаць штраф да 245 рублёў ($120).
Экскурсія, пра якую ідзе гаворка, адбывалася ўдзень 25 кастрычніка. Каб разабрацца ў сітуацыі, Еўрарадыё звязалася з кіраўніцтвам запаведніка “Нясвіж”.
“Усе экскурсаводы правераныя і ніякай адсябяціны быць не можа, — кажа дырэктар запаведніка Сяргей Клімаў. — Гэта дзікунства. Калі інфармацыя пацвердзіцца, дык супрацоўнік больш працаваць не будзе. У нас праводзіцца тэставанне супрацоўнікаў… Звальняем за меншае: той, хто глядзіць на гадзіннік і выправаджвае людзей з залаў — адразу звальняецца”.


authors:
Калі Ласка
Увядзіце Ваша Імя

title: На выбары-2020 пойдуць адразу 4 кандыдаткі?

maintext:
Гісторыя прэзідэнцкіх выбараў Беларусі не багатая на ўдзел жанчын у якасці кандыдатак. Першай і пакуль адзінай, хто дамогся такога статусу, стала Таццяна Караткевіч на выбарах 2015 года.
У вялікай беларускай палітыкі не жаночае аблічча. Ні ў 1994 годзе, ні ў 2001-м, ні ў 2005-м, ні ў 2010-м ніводнай зарэгістраванай кандыдаткі-жанчыны не было. У 2015 годзе ЦВК зарэгістраваў Таццяну Караткевіч і Жанну Раманоўскую, але апошняя агітацыйную кампанію практычна не вяла, і таму сур’ёзна казаць пра яе ўдзел у выбарах не даводзіцца, пиша Еўрарадыё.
Чарговая прэзідэнцкая кампанія пачнецца ўжо ў наступным годзе. І ў ёй могуць узяць удзел адразу чатыры яркія і своеасаблівыя кандыдаткі! Гэта будзе гендарны рэкорд Беларусі. Чаго чакаць?
“Мне ўжо не 15 гадоў, каб адказваць на пытанне, чым я лепшая за некага іншага”
Пра жаданне стаць кандыдатам у прэзідэнты кажуць абодва лідары кампаніі “Гавары праўду” – Андрэй Дзмітрыеў і Таццяна Караткевіч. Хто выйдзе на прэзідэнцкую дыстанцыю, а хто на парламенцкую, будзе вырашана зыходзячы “са стану грамадства, яго гатоўнасці і бачання кандыдатуры”.
Караткевіч як можа ўхіляецца ад адказу на пытанне, чым яна лепшая за Дзмітрыева ў якасці кандыдата ў прэзідэнты. Як і пра перавагі жанчыны-кандыдата перад кандыдатам-мужчынам.
“Мы так не ставім пытанне: кандыдат-мужчына ці кандыдат-жанчына. Калі б мне было 15 гадоў, я б на такія пытанні пра тое, хто з нас лепшы, і адказвала б. Мы ж проста розныя, і ўсе маюць нейкія свае лепшыя кампетэнцыі. Усе ведаюць, што мае палітычныя амбіцыі складаюцца з выніковасці — хацелася б быць выніковай, а не проста называць сябе лепшым ці горшым палітыкам, як гэта заведзена ў традыцыйнай апазіцыі”, — кажа Таццяна Караткевіч.
У той жа час Таццяна адзначае кансерватызм мужчын-выбаршчыкаў, якія не гатовыя галасаваць за жанчыну-кандыдата.
Беларускае грамадства стамілася ад засілля мужчын
Не хавае сваіх прэзідэнцкіх амбіцый і дэпутат Палаты прадстаўнікоў, сябра Аб’яднанай грамадзянскай партыі Ганна Канапацкая. Праўда, тут праблема з тым, якая структура яе падтрымае: з сённяшнім кіраўніцтвам АГП Ганна на нажах, і партыя лепш падтрымае Вольгу Кавалькову ў межах правацэнтрысцкай кааліцыі (у кааліцыю ўваходзяць АГП, БХД і Рух “За Свабоду”), чым сябра партыі Канапацкую.
Што да сваіх пераваг як кандыдата, то тут Ганна спадзяецца на “адсутнасць гендарнага падыходу”.
— Я лепшая таму, што я раблю больш, а не таму, што я жанчына! Хаця, магчыма, ў мяне і будуць перавагі ў сувязі з тым, што я жанчына, бо беларускае грамадства стамілася ад засілля мужчын.
— Такім чынам, вы ўпэўненыя, што ў тым ліку і гендарны фактар будзе гуляць на вашы карысць?
— Мяне потым заб’юць мае сяброўкі-феміністкі, але няхай будзе так!
“Жанчыне заваяваць сімпатыі ўсіх выбаршчыкаў праблематычна”
Алена Анісім была не супраць пазмагацца за прэзідэнцкую пасаду яшчэ ў 2015 годзе. Яе кандыдатуру падтрымалі і арганізатары Кангрэса за незалежнасць Беларусі, яна разглядалася як адзін з кандыдатаў ад кампаніі “Народны рэферэндум”. Але далей справа не пайшла: Алена Анісім адмовілася ад далейшага ўдзелу ў кампаніі таму што “ў такой сітуацыі перамогу здабыць немагчыма”.
Цяпер Алена Анісім кажа, што асабіста ў яе намеру браць удзел у выбарах няма, але…
“Калі нехта будзе, папярэдне перамовіўшыся са мной, прапаноўваць маю кандыдатуру — гэта ўжо іншае пытанне. На сёння ў мяне такой прапановы няма. Сама прапаноўваць сваю кандыдатуру дзеля таго, каб папіярыцца, я не збіраюся. Не таму, што ў мяне малыя амбіцыі. Як чалавек ва ўзросце, я хачу мець вынікі — я не хачу пустой работы. Але калі нейкія сілы захочуць мяне бачыць у якасці, умоўна кажучы, лідара патрыятычных сіл — тады гэта будзем прамаўляць вельмі канкрэтна”.
Адначасова, Алена Анісім лічыць, што жанчыне ў Беларусі вельмі складана перамагчы на прэзідэнцкіх выбарах яшчэ і таму, што яна — жанчына:
“Таму, што ў нас і ўлада пераважна належыць мужчынам, і з прычыны розных асабістых момантаў: мужчыны хутчэй і лягчэй прымаюць адказныя рашэнні. Таму сёння мужчына — найбольш рэальная кандыдатура”.
Палітык перакананая, што жанчыне-палітыку ў сённяшняй Беларусі заваяваць сімпатыі большасці выбаршчыкаў “дастаткова праблематычна”.
Мужчынам у палітыцы прасцей
Пакуль не толькі заявіла пра сваё жаданне паўдзельнічаць у выбарах, але і пачала на ўнутрыпартыйным узроўні рэалізоўваць свае амбіцыі толькі сябра БХД Вольга Кавалькова.
Вось толькі Беларускія хрысціянскія дэмакраты вырашылі, што прадстаўляць іх падчас прэзідэнцкай гонкі будзе Павел Севярынец. Але гэта не канчаткова. Рашэнне вылучыць Севярынца ў прэзідэнты прыняла Нацыянальная рада БХД, а шараговыя сябры партыі свайго слова яшчэ не сказалі. Яны яшчэ могуць прымусіць Нацраду змяніць рашэнне на карысць Вольгі Кавальковай, якая падчас першага галасавання Нацрады заняла другое месца.
Вольга не перастае казаць пра тое, што яны з Паўлам Севярынцам “адна каманда”. Тым не менш на сваёй старонцы ў “Фэйсбуку” Вольга Кавалькова піша:
“Я лічу, што Павал годны чалавек і кандыдат, але пропаведзь і палітыка — гэта зусім розныя рэчы. Як хрысціянка, я лічу, што задача хрысціянска-дэмакратычнай партыі — не навязваць усім сваё погляды, а служыць людзям. Галоўная місія і задачы палітычнай партыі — прапанова праектаў законаў на аснове хрысціянска-дэмакратычных прынцыпаў. Пропаведдзю і місіяй павінны займацца цэрквы і хрысціянскія арганізацыі”.
Днямі Севярынец і Кавалькова выправяцца ў рэкламны тур па рэгіёнах, дзе будуць “апрацоўваць” аднапартыйцаў. Кожны будзе даводзіць, чым ён лепшы за апанента ў якасці партыйнага кандыдата ў прэзідэнты. І чым жа лепшая як кандыдат Вольга?
“Па-першае, я жанчына, — пералічвае Вольга Кавалькова. — Па-другое, у нас з Паўлам розная прафесійная адукацыя, розная адказнасць у партыі. Напрыклад, мая асноўная дзейнасць — правядзенне сацыяльных кампаній, распрацоўка законапраектаў, лабіраванне іх сярод як праўладнага, так і НДА-сектара. З гэтага пункту гледжання, ёсць адрозненні ў нас”.
Чакайце, няўжо мы дараслі да таго моманту, калі ў палітыцы шансаў на перамогу ў жанчыны больш менавіта таму, што яна жанчына?!
“Я лічу, што ў жанчыны… Мне б хацелася, вядома, каб у жанчыны было больш шансаў. І мне хочацца, каб больш жанчын было [у палітыцы]. Мы гэта даказвалі, што жанчыны здольныя ўплываць на палітыку краіны і змяняць сітуацыю. Таму, так, я лічу, што шансаў у жанчыны больш”, — кажа Вольга Кавалькова.
Што праўда, Вольга адразу ж пачынае разважаць пра “патрыярхальнасць беларускага грамадства”, калі “ўсе думаюць, што ў такой краіне, як Беларусь, толькі мужчына можа быць лідарам”. Таму… мужчынам у палітыцы прасцей.
Фота: Еўрарадыё, svaboda.org


authors:
Калі Ласка
Увядзіце Ваша Імя

title: Знайдзена новае месца, дзе было знішчана 25 тысяч ахвяраў Другой сусветнай вайны

maintext:
Новае месца расстрэлаў у часе Другой сусветнай вайны знайшлі ў вёсцы пад Гомлем. Адбылося гэта дзякуючы гісторыі Аляксандра Котава, які быў сведкам расстрэлаў і паабяцаў пахаваць ахвяраў па-чалавечы. Цяпер справу гонару працягвае ягоны сын.
У пасёлку Чырвоны Багатыр, што пад Гомлем, ужо каторы дзень ідуць раскопкі: на месцы рову часоў Другой сусветнай знайшлі чалавечыя парэшткі, гадзіннікі, манеты, кавалкі вайсковай формы, а таксама – нямецкія гільзы ад аўтаматаў.
Гісторыкі мяркуюць, што тут расстрэльвалі ваеннапалонных, якія былі ў гомельскім канцэнтрацыйным лагеры, вязняў гестапа ды вязняў гета. Факт, што гэта былі расстрэлы, пацвярджаюць і назіранні ўдзельнікаў раскопак.
«Чалавечыя парэшткі ляжаць хаатычна, з гэтага таксама можна зрабіць вынік, што гэта быў расстрэл», – тлумачыць сапёр 2-га пошукавага ўзводу яфрэйтар Сяргей Старавойтаў.
Знайшлі гэтае месца не гісторыкі і не археолагі, а неабыякавыя грамадзяне: журналісты Кастусь Жукоўскі ды Павел Міцкевіч, а таксама жыхар пасёлку Чырвоны Багатыр Уладзімір Котаў. Апошні за свае ўласныя грошы купіў на аўкцыёне ў ЗША архіўныя здымкі, дзякуючы якім удалося знайсці дакладнае месца.
Пра роў Уладзіміру распавёў ягоны бацька, які ў дзяцінстве бачыў расстрэлы на ўласныя вочы. З адною з ахвяраў бацьку Уладзіміра Котава давялося нават паразмаўляць.
«Пабачыў, што адзін чалавек, чырвонаармеец, быў у форме чырвонаармейца, жывы, ён сказаў: сынок, ты нам нічым не дапаможаш, але, калі гэтая вайна скончыцца, хай нас пахаваюць па-чалавечы», – пераказвае ўспаміны бацькі спадар Уладзімір.
Але, калі бацька пасталеў, знайсці месца расстрэлаў ён не змог: улады не дапамагалі, а роў параўняўся з полем. Працягнуць справу бацькі ўзяўся Уладзімір Котаў. Далучыліся і мясцовыя гісторыкі, якія збіраюцца папрасіць улады, каб на месцы рову пабудавалі мемарыял. Кажа навуковы працаўнік Веткаўскага музею стараабрадніцтва Андрэй Скідан:
«Каб гэты роў стаў месцам памяці ахвяраў Другой сусветнай вайны, розных ахвяраў: і габрэяў, і беларусаў, і вайскоўцаў з розных плямёнаў і народаў».
Пакуль жа на месцы расстрэлаў стаіць самаробны драўляны крыж, які прынеслі актывісты і, колькі часу зоймуць раскопкі, – невядома. Паводле папярэдніх падлікаў гісторыкаў, у гэтым рове можа быць пахавана каля 25 тысячаў чалавек.


authors:
Калі Ласка
Увядзіце Ваша Імя

title: 170 чалавек на 95 кватэр: мінчукі начуюць на вуліцы, каб набыць жытло

maintext:
Каля увахода у офіс УКС Мінгарвыканкама ў самым цэнтры сталіцы, наўпрост каля Чырвонага касцёла, некалькі дзясяткаў чалавек сядзяць на рыбацкіх крэслах, п’юць каву ды ўвесь час аб чымсьці размаўляюць адзін з адным. Гэта чарга па выстаўленыя на продаж кватэры у доме, які пабудуюць на вуліцы Усходняй. Прадаваць іх пачнуць толькі 18 кастрычніка, а чарга існуе ўжо некалькі дзён, перадае Еўрарадыё.
Пачуўшы, што я журналіст і назву выдання, кажуць, каб я адсюль сыходзіў і ўвогуле нічога не пісаў, бо “журналісты толькі правакуюць ажыятаж і робяць невядома што з гэтага”. Спробы паразмаўляць з кімсьці першапачаткова не прыносяць поспеху, выклікаючы толькі негатыў сярод тых, хто стаіць у чарзе. Па словах аднаго з мужчын, гэта можа не давесці ні да чаго добрага:
“Вось пачнуць сюды ўсе журналісты ездзіць і паказваць чаргу. І што далей? Пакажуць Лукашэнку, ён абазліцца, грукне па стале, скажа, што ў нас камунізм і ўсё добра. Яшчэ ўвогуле забароніць так кватэры прадаваць, дык нічога не атрымаем мы! Вы лепей напішыце, чаму пры такіх ажыятажах не могуць дадумацца зрабіць электронныя чэргі, як у тых жа паліклініках. Гэта ж не так складана. І моцна спрасціла б жыццё. Узяў квіток — і ўсё, ніякіх праблем”.
Праз некалькі хвілін, убачыўшы вакол мяне некалькі незадаволеных маёй прысутнасцю людзей, падыходзіць малады мужчына, просіць паказаць журналісцкае пасведчанне і кажа, што гатовы паразмаўляць, але без камер і дыктафона. У яго руках такая ж тэчка, у якой, як высвятляецца, спіс людзей, якія запісаліся ў чарзе.
“Я прыйшоў сюды раніцай у суботу, каб заняць чаргу. І быў не першы. Жанчына-пенсіянерка ўжо чакала. Праз некаторы час пачалі з’яўляцца і іншыя людзі, у выніку чаго было вырашана стварыць агульны спіс усіх, хто становіцца ў чаргу. Бо ўсе разумеюць, што 24 на 7 тут ніхто знаходзіцца не зможа, таму даводзіцца вось такім чынам кааперавацца, стаяць у размеркаваных дзяжурствах і сачыць за падзеямі ў адмысловай суполцы ў вайберы. Агулам тут зараз знаходзіцца каля 40 чалавек, прычым некаторыя сядзяць на лаўках у скверыку, увесь час праглядаючы паведамленні”.
Як кажа мужчына, канфлікты амаль не здараюцца, а калі нешта і пачынае наспяваць, то амаль адразу з чалавекам карэктна размаўляюць. І нават нягледзячы на тое, што кватэр усяго 95, людзі працягваюць запісвацца. Прычым у чарзе ўжо больш за 170 чалавек!
“Так, людзей сапраўды шмат, але ж тут усё па-рознаму бывае. Некаторыя могуць адмовіцца, напрыклад. Таму чарга пяройдзе да наступнага чалавека. Да таго ж, кватэры розныя па колькасці пакояў і памеры суадносна. А наконт таго, ці ёсць тут людзі, якія займаюць месцы, каб перапрадаць іх потым — не ведаю, ды й гэта іх асабістая справа”.
Кватэры, за якімі стаяць людзі, пакуль яшчэ фізічна не існуюць: будаваць іх пачнуць найбліжэйшым часам. Новы шматпавярховы дом з’явіцца на скрыжаванні вуліц Усходняя і Корш-Сабліна — на месцы, дзе раней знаходзіўся прыватны сектар. Аднапакаёвая кватэра будзе каштаваць каля $50 тысяч, двухпакаёвая — ад $67 тысяч, а трохпакаёўка — ад $86 тысяч.


authors:
Калі Ласка
Увядзіце Ваша Імя

title: Фінансавая міліцыя выкрыла ў Мінску падпольнае казіно

maintext:
Падпольнае казіно ў Мінску выкрылі супрацоўнікі фінансавай міліцыі, паведамляе прэс-служба Камітэта дзяржкантролю.
Паведамляецца, што ўстанова дзейнічала тры гады. Пад выглядам спартовых турніраў там ладзіліся гульні ў покер, на якія прымаліся грашовыя стаўкі. Казіно не мела ліцэнзіі, таму з’яўлялася незаконным, перадае Еўрарадыё.
Паводле папярэдніх звестак, уладальнікі казіно атрымалі ад незаконнай прадпрымальніцкай дзейнасці прыбытак больш за 50 тысяч рублёў.
Праваахоўнікі забралі камп’ютарную і аргтэхніку, праводзяцца спецыяльныя тэхнічныя экспертызы. На арганізатараў казіно могуць пачаць крымінальную справу за незаконную прадпрымальніцкую дзейнасць.